qundao/data-zh-poetry huggingface dataset:
遣懷四首·其四
作者：陸游
朝代：宋

雲族初疑雨，風生忽快晴。
半窗松竹影，繞舍鳥烏聲。
看劍心猶壯，開書眼漸明。
餘年真已矣，不復問君平。
遣興
作者：陸游
朝代：宋

兔徑遊觀足，蝸廬卧起寬。
垂名千古易，無愧寸心難。
燈火娛清夜，風霜變早寒。
一經家世事，吾興未應闌。
遣興
作者：陸游
朝代：宋

前歲峨冠領石渠，即今山市醉騎驢。
目衰書卷研求懶，心弱詩章鍛鍊疏。
風雨吾廬嗟獨破，齏鹽每食嘆無餘。
燈前却有欣然處，稚子談經屢起予。
遣興
作者：陸游
朝代：宋

勲業如今莫繫懷，開單日日學僧齋。
讒深只有天堪問，憂極渾無地可埋。
看鏡已成雙白鬢，登山猶費幾青鞵。
晚來詩興誰能那，雀噪空囷葉擁堦。
遣興
作者：陸游
朝代：宋

圖書雞犬共扁舟，又續人間汗漫遊。
醉眼本輕千古事，釣竿新賜一灘秋。
慣看浮世成陵谷，莫露神光上斗牛。
老病豈堪常作客，夢尋歸路傍西疇。
遣興
作者：陸游
朝代：宋

壯年一箭落雙鵰，野餉如今擷藥苖。
寒與梅花同不睡，悶尋鸚鵡說無憀。
烏絲闌上詩初就，緑綺聲中酒半消。
老去可憐風味在，未應山海混漁樵。
遣興
作者：陸游
朝代：宋

壯歲元多病，長年敢自期。
賤貧交易絕，憂患夢常悲。
續食叨微祿，寛心賴小兒。
平生鏡湖上，天乞小茆茨。
遣興
作者：陸游
朝代：宋

學廢文章傳世少，身閑車馬過門疏。
壯心易盡彘肩酒，義氣肯貪熊掌魚。
列聖仁恩深雨露，兩京宮闕尚丘墟。
素懷華渭嗟誰問，且作狂歌楚接輿。
遣興
作者：陸游
朝代：宋

小麥登場雨熟梅，閉門病眼每慵開。
酒杯不解爲愁敵，書卷纔開作睡媒。
骨朽空名垂斷簡，冢荒殘碣臥蒼苔。
紛紛傾奪知何得，老覺人間但可哀。
遣興
作者：陸游
朝代：宋

平生與俗馬牛風，落魄人間亦未窮。
綠綺奏終香縷碧，烏絲書罷燭花紅。
夢中吴蜀山川近，醉後周秦戰伐空。
投老飄然君勿笑，也勝魚鳥在池籠。
遣興
作者：陸游
朝代：宋

書生不自憐，老眼付皇天。
已飽三升稷，寧堆百屋錢。
紅塵忙過日，青嶂醉論年。
名字元虚幻，從人謗是仙。
遣興
作者：陸游
朝代：宋

翳翳魚鹽市，迢迢桑麥村。
山家薪炭足，野叟袴襦溫。
罝兔殘蕪盡，叉魚積水渾。
詩書老無效，猶擬付兒孫。
遣興
作者：陸游
朝代：宋

老子從來薄宦情，不辭落魄錦官城。
生前猶著幾兩屐，身後更須千載名。
楼外雪山森曉色，井邉風葉戰秋聲。
一尊尚有臨卭酒，却爲無憂得細傾。
遣興
作者：陸游
朝代：宋

老子癡頑慣轉蓬，殘年懶復問窮通。
赦書雖未除詩債，盟府猶當策酒功。
桐嶺市回人踏月，柘岡月落鳥呼風。
浮生觸處無真實，豈獨南柯是夢中。
遣興
作者：陸游
朝代：宋

耆舊日凋謝，将如此老何。
懣拈如意舞，狂叩唾壺歌。
郡縣輕民力，封疆恃虜和。
功名莫看鏡，吾意已蹉跎。
遣興
作者：陸游
朝代：宋

莫羨朝回带萬釘，吾曹要可草堂靈。
風来弱柳揺官綠，雲破奇峰湧帝青。
聽盡啼鶯春欲去，驚回夢蝶醉初醒。
從教俗眼憎疏放，行矣桐江酹客星。
遣興
作者：陸游
朝代：宋

蓬壺舊隱已微茫，浪迹紅塵樂未央。
縱酒山南千日醉，看花劍外十年狂。
新詩刻燭驚詞客，駿馬追風戲鞠塲。
要是世間男子事，不宜臺省競飛翔。
遣興
作者：陸游
朝代：宋

西州落魄九年餘，濯錦江頭已結廬。
誰遣徑歸朝鳳闕，不令小住奉魚書。
塵埃眯目詩情盡，疾病侵人酒興疏。
寄語鶯花休入夢，世間萬事有乘除。
遣興
作者：陸游
朝代：宋

貂裘破弊色凄涼，塞上歸來路更長。
老驥嘶鳴常伏櫪，寒龜藏縮正支床。
雕零客路新霜鬢，掃灑先師舊草堂。
九折阪頭休絕嘆，世間何地不羊腸。
遣興
作者：陸游
朝代：宋

酒量愁翻減，詩聲老轉低。
日高羮馬齒，霜冷駕雞栖。
已判功名迕，寜論簿領迷。
賴無權入手，軟弱實如泥。
遣興
作者：陸游
朝代：宋

馬迹車塵不到門，暮年萬事付乾坤。
讀書浪苦只取笑，識字雖多誰與論。
骨相元非金馬客，夢魂空繞石帆村。
濁醪幸有鄰翁共，莫厭從來老瓦盆。
遣興
作者：陸游
朝代：宋

鶴料無多又掃空，今年真是浣花翁。
放敎緑酒關身事，留得朱顔在鏡中。
挾彈園林芳徑雨，投竿窗檻小溪風。
癡頑自笑歸何日，家在東吳更向東。
遣興二首·其一
作者：陸游
朝代：宋

侯印從來非所圖，赤丁子亦不容呼。
著低怯對新棋敵，量減愁逢舊酒徒。
生世豈能常役役，酣歌且復和嗚嗚。
扁舟到處皆吾境，莫問桐江與鏡湖。
遣興二首·其一
作者：陸游
朝代：宋

外物元知等一塵，浮生何事最關身。
江山好處得新句，風月佳時逢故人。
有酒一樽聊自適，藏書萬卷未爲貧。
聖賢自古無如命，君看居東與在陳。
遣興二首·其一
作者：陸游
朝代：宋

失馬真成福，移山未必愚。
故園三徑廢，餘俸一錢無。
望道心常渴，觀書眼欲枯。
宦遊歸自好，不必爲蓴鱸。
遣興二首·其一
作者：陸游
朝代：宋

緑髮凋零白髮多，山林未死且婆娑。
無端忤俗坐狂耳，甚欲讀書如懶何。
雨過亂蓑堆野艇，月明長笛和菱歌。
此中得意君須領，莫愛車前印幾窠。
遣興二首·其一
作者：陸游
朝代：宋

聒聒鳴鳩莫笑渠，百年我亦旋枝梧。
病知藥物難爲驗，老覺人間不足娛。
茆屋何妨度寒暑，蔬餐且可遣朝晡。
釣船一出無尋處，千頃江邊雪色蘆。
遣興二首·其一
作者：陸游
朝代：宋

莫笑龜堂礌磈胸，此中元可貯虛空。
尚饒靈運先成佛，那計辛毗不作公。
采藥偶逢丹井客，買蓑因過玉霄翁。
不須更問歸何許，散髮飄然萬里風。
遣興二首·其一
作者：陸游
朝代：宋

轍迹當年遍九州，晚歸始解卧林丘。
愛身每戒玉抵鵲，養氣要如刀解牛。
柔櫓摇殘天鏡月，短筇領盡石帆秋。
儘言未辦常扃戶，竟是吾身得自由。
遣興二首·其二
作者：陸游
朝代：宋

出仕纔堪斗大州，初歸便擬筑糟丘。
虛名大似月蟾兔，榮路久如風馬牛。
唧唧悲蛩常吊夜，蕭蕭蠹葉更禁秋。
靜觀世事頻興嘆，千載前時有許由。
遣興二首·其二
作者：陸游
朝代：宋

家住城南剡曲傍，門前山色蘸湖光。
三朝執戟悲年往，二頃扶犁樂歲穰。
名姓已隨身共隱，文辭終與道相妨。
子孫勉守東皋業，小甑吳粳底樣香。
遣興二首·其二
作者：陸游
朝代：宋

我是仙蓬舊主人，一生常得自由身。
退歸自合稱山長，變化猶應侍帝晨。
得酒不妨開口笑，學人難作捧心顰。
塵中且復隨緣住，又見湖邊草木新。
遣興二首·其二
作者：陸游
朝代：宋

療饑惟恃粥，動步已須人。
欲午猶支枕，經旬不過鄰。
鵲棲寒自穩，鷗沒遠難馴。
莫笑謀身拙，黄冠學季真。
遣興二首·其二
作者：陸游
朝代：宋

老向人間怯路岐，感今懷昔不勝悲。
詩無傑思知才盡，酒有殘杯覺氣衰。
縣郭燈疏尋店夜，津亭雨細待船時。
筋骸尚給春耕在，便買烏犍亦未遲。
遣興二首·其二
作者：陸游
朝代：宋

老荷君恩許醉眠，散人名號愧妨賢。
久叨物外清閑福，粗識詩中造化權。
風月四時隨指顧，乾坤一氣入陶甄。
新秋更欲浮滄海，卧看雲帆萬里天。
遣興二首·其二
作者：陸游
朝代：宋

遠簷新葉著啼鶯，睡起東窗一榻横。
愁衮衮来疑有約，春堂堂去恨無情。
鶻飛局上新棋勢，龍吼床頭古劍聲。
莫嘆柴荆無客到，緑尊還對莫山傾。
遣興四首·其一
作者：陸游
朝代：宋

幾看人間歲月新，釣船猶繫鏡湖濱。
曾穿高帝朝元仗，却作山陰版籍民。
留病三分嫌太健，忍饑半日未全貧。
早知晝繡能爲祟，翁子終身合負薪。
遣興四首·其三
作者：陸游
朝代：宋

掃盡衣塵喜不勝，村居終日醉騰騰。
閑投鄰父祈神社，戲入群兒鬭草朋。
幽徑有風偏愛竹，虛堂無暑不憎蠅。
悠然又見江天晚，隔浦人家已上燈。
遣興四首·其二
作者：陸游
朝代：宋

湖海元爲汗漫遊，誤恩四領幔亭秋。
掃空薄祿始無愧，閉上衡門那得愁。
湯嫩雪濤翻茗碗，火溫香縷上衣篝。
床頭亦有閑書卷，信手拈來倦即休。
遣興四首·其四
作者：陸游
朝代：宋

久矣微官絆此身，柴車歸老亦逢辰。
阮咸卧摘孤風在，白墮閑傾一笑新。
萬里馳驅曾遠戍，六朝涵養忝遺民。
清閑即是桃源境，常笑淵明欲問津。
遣舟迎子遹因寄古風十四韵
作者：陸游
朝代：宋

今日拆汝書，一讀眼爲明。
知汝即日歸，明當遣舟迎。
想汝片帆東，翩若飛鴻征。
薄暮過梅市，咿謳雙櫓聲。
到家亦尚早，城樓初發更。
草草一尊酒，爲汝手自傾。
夜分不能寐，頓忘衰病嬰。
豈惟病良已，白頭黑絲生。
暫別亦不惡，益重父子情。
自今日相守，北窗同短檠。
六經焰久伏，百氏方縱橫。
世俗擯孤學，未易口舌爭。
此責在學者，草萊勿自輕。
汝壯父未死，相勉在力行。
遥夜
作者：陸游
朝代：宋

遥夜凛高秋，蕭條念褐裘。
烟江新雁下，竹塢暗螢流。
舊友嗟誰在，初心恐不酬。
一尊桑落酒，聊得洗吾愁。
遥夜
作者：陸游
朝代：宋

遥夜雨聲急，愔愔窗户幽。
開編堯舜在，得句鬼神愁。
同俗愚儒辠，容身壯士羞。
燈殘不成睡，曉角動南樓。
適閩
作者：陸游
朝代：宋

春殘猶看少城花，雪裏來嘗北苑茶。
未恨光陰疾駒隙，但驚世界等河沙。
功名塞外心空壯，詩酒樽前髮已華。
官柳弄黄梅放白，不堪倦馬又天涯。
遯迹
作者：陸游
朝代：宋

遯迹荒村慣忍貧，秋毫不使喪其真。
家居亦以古爲鑒，事過始知天勝人。
臨食致思方下箸，讀書有得每書紳。
放翁耄矣當知幸，布褐藜羹畢此身。
遲暮
作者：陸游
朝代：宋

遲暮固多感，況此歲崢嶸。
霜霰忽已集，夜聞絡緯鳴。
青燈不解語，依依有餘情。
銅瓶煮寒泉，中作笙簫聲。
沈憂能傷人，一夕白髮生。
蓬莱渺雲海，金丹幾時成。
遷雞柵歌
作者：陸游
朝代：宋

烏雞買來逾歲年，庭中赤幘何昂然。
吾孫初生畏晨唱，家人共議欲汝捐。
鳥窮必啄奴豈憚，雞賣將烹吾所憐。
貴人賤畜雖古訓，物理寧不思兩全。
舊棲况亦苦沮洳，新柵幸可圖完堅。
東園稍去房奧遠，挾雌將雛從此遷。
竹簞朝暮有餘粒，瓦缶亦自盛清泉。
喈喈風雨守汝職，腷膊勿恤驚吾眠。
避世行
作者：陸游
朝代：宋

君渴未嘗飲鴆羽，君饑未嘗食烏喙。
惟其知之審，取捨不待議。
有眼看青天，對客實少味。
有口啖松柏，火食太多事。
作官蓄妻孥，陷穽安所避。
刀鋸與鼎鑊，孰匪君自致。
欲求人迹不到處，忘形麋鹿與俱逝。
杳杳白雲青嶂間，千歲巢居常避世。
避暑松竹間
作者：陸游
朝代：宋

雙松五丈高，萬竹一尺圍。
上有林蟬鳴，下有磵鳥飛。
正午不見日，我來每忘歸。
清詩忽陳前，永與世俗違。
直北有異境，烟汀連釣磯。
何當霜雪時，散髮槲葉衣。
避暑江上
作者：陸游
朝代：宋

苦熱厭城市，初夜臨江湍。
風從西山來，頗带積雪寒。
堰聲静尤壯，噴薄如急灘。
頓遠車馬喧，更覺衣裳單。
斷岸吐缺月，恨不三更看。
且隨螢火歸，城扉欲横關。
避暑近村偶題
作者：陸游
朝代：宋

乞得身歸荷聖時，登臨筋力未全衰。
楚祠草合三叉路，隋寺苔侵半折碑。
孤店不妨乘月宿，扁舟頻爲看山移。
紅塵冠蓋真堪怕，還我平生白接䍦。
避雨
作者：陸游
朝代：宋

雲如壞山欲塞海，樹似奇鬼將搏人。
急投民家雨隨至，燎衣不覺雞唱晨。
還家二首·其一
作者：陸游
朝代：宋

富貴元須早致身，白頭豈復市朝人。
數聲鵯鵊呼殘夢，一架酴醿送晚春。
疊嶂出雲明客眼，澄江漲雨濯京塵。
逢人枉道哦詩瘦，下語今年尚未親。
還家二首·其二
作者：陸游
朝代：宋

天津橋上醉騎驢，一錦囊詩一束書。
作客況當多病後，還家已過暮春初。
泥深村巷人誰顧，草滿園畦手自鉏。
不爲衰遲思屏迹，此心元向利名疏。
還東
作者：陸游
朝代：宋

還東寒暑幾推移，漸近黄梅細雨時。
窗下興闌初掩卷，花前技癢又成詩。
囊錢不貯還成癖，官事都捐未免癡。
頼是病軀差勝舊，一杯藜粥且扶衰。
還縣
作者：陸游
朝代：宋

霽色清和日已長，綸巾蕭散意差強。
飛飛鷗鷺陂塘緑，鬱鬱桑麻風露香。
南陌東村初過社，輕裝小隊似還鄉。
哦詩忘却登車去，枉是人言作吏忙。
還舍
作者：陸游
朝代：宋

剩欲衘杯樂太平，新愁還續舊愁生。
出門始覺春来早，處處簾櫳笑語聲。
還都
作者：陸游
朝代：宋

平生薄名宦，所願得早休。
奔走三十年，鏡中霜鬢秋。
歸踏長安道，恍然皆舊逰。
處處見題名，始驚歲月遒。
西湖隔城門，放浪輸白鷗。
當時見種柳，已足繫巨舟。
挂冠當自決，安用從人謀。
勿以有限身，常供無盡愁。
邠風
作者：陸游
朝代：宋

少學詩三百，邠風最力行。
春前耕犢健，節近祭豬鳴。
簷日桑榆暖，園蔬風露清。
金丹不須問，持此畢吾生。
郊居
作者：陸游
朝代：宋

郊居本宴如，觸事自多感。
况當搖落時，雲重天慘慘。
路窮非通途，地偏無遠覽。
殘蕪連古道，槁葉滿幽坎。
老來厭了了，萬事付黮闇。
地爐熾生柴，喚客烹薺糝。
郊居二首·其一
作者：陸游
朝代：宋

平生萬事不容求，惟有郊居志已酬。
更漏遠城雞唱曉，歲時無曆葉知秋。
潮生小舫行收荻，月落長歌起飯牛。
已作幸民仍醉死，人間毁譽判悠悠。
郊居二首·其二
作者：陸游
朝代：宋

索米官倉例坐愚，東方未可戲侏儒。
行藏要付他年看，富貴真堪一笑無。
等死不過賖歲月，長閑勿更問妻孥。
狂豪儘道非平昔，老膽輪囷尚滿軀。
郊行
作者：陸游
朝代：宋

凄風吹雨過江城，緩策羸驂並水行。
古路初驚秋葉墮，荒郊已放候蟲鳴。
壯心耿耿人誰識，往事悠悠恨未平。
斜日半竿羌笛怨，西陵寂寞又潮生。
郊行
作者：陸游
朝代：宋

小雨東郊氣象新，蕭蕭清吹爽衣巾。
並谿密竹巧藏寺，夹道新麻高沒人。
老厭簿書愁欲睡，病疏杯酌渇生塵。
桐君山路無多遠，元自知津莫問津。
郊行
作者：陸游
朝代：宋

山色掃石黛，江流漲麴塵。
春晴不終日，老病動經旬。
竹密有啼鳥，村深多醉人。
東阡與南陌，處處寄閑身。
郊行
作者：陸游
朝代：宋

春郊無處不堪行，滿路人家笑語聲。
賣劍買牛知盜息，乞漿得酒喜時平。
西村日落川雲暝，東嶺虹收海氣清。
農事方興戒遊惰，爲君來往主齊盟。
郊行夜歸書觸目
作者：陸游
朝代：宋

老翁病起厭端居，隨意東西不問途。
霜野草枯鷹欲下，江天雲溼雁相呼。
空垣破竈逃租屋，青帽紅燈賣酒爐。
未畏還家踏泥潦，園丁持炬小兒扶。
郊行夜歸有感
作者：陸游
朝代：宋

小市歌呼散，幽人悄獨行。
斷鴻沙際冷，重露草根明。
信古癡常絕，酬恩命本輕。
還家掩屏卧，衰涕浩縱橫。
郡齋偶書三首·其一
作者：陸游
朝代：宋

白首奉魚書，蕭然一事無。
吏閑晨已散，人醉暮相扶。
卷野收禾黍，連江下舳艫。
山城君勿誚，東北是皇都。
郡齋偶書三首·其三
作者：陸游
朝代：宋

江墮清笳月，霜嚴畫戟門。
灘聲寒更壯，山氣旦常昏。
揺落悲徂歲，羈遊憶故園。
無勞空竊食，何以報君恩。
郡齋偶書三首·其二
作者：陸游
朝代：宋

翠嶺當城起，清江擘硤流。
軻峨商客艑，嘈囋酒家樓。
豐歲人元樂，殘年我獨愁。
秦吴環萬里，感槩故貂裘。
郫縣道中思故里
作者：陸游
朝代：宋

衰髮不勝簮，馳驅豈復堪。
客魂迷劍外，歸思滿天南。
江路灘聲壮，雲停雪意酣。
空懷小叢碧，細酌破吴柑。
郭氏山林十六詠·倚劍
作者：陸游
朝代：宋

懸瀑若劍立，空潭如鏡平。
未能照魑魅，且用斬長鯨。
郭氏山林十六詠·傾月
作者：陸游
朝代：宋

種梧待鳳雛，此計乃可笑。
不如看月墮，與子舒清嘯。
郭氏山林十六詠·壺天閣
作者：陸游
朝代：宋

吾廬在目中，日可理輕策。
乃知壺中天，端勝縮地脈。
郭氏山林十六詠·小爛柯
作者：陸游
朝代：宋

山中一枰棋，塵世底事無。
若復計勝負，與彼亦何殊。
郭氏山林十六詠·月峽
作者：陸游
朝代：宋

我昔泝三峽，仰天如匹練。
安得中天月，正用此時見。
郭氏山林十六詠·桂壑
作者：陸游
朝代：宋

小山有桂枝，名自騷人傳。
我欲辨其族，衰病空慨然。
郭氏山林十六詠·清曠亭
作者：陸游
朝代：宋

勝游謝車馬，從此始青鞵。
俗士洗褊心，達人增曠懷。
郭氏山林十六詠·玉佩
作者：陸游
朝代：宋

羣仙停鶴馭，玉佩搖空山。
金丹定分子，往綴通明班。
郭氏山林十六詠·玉泉
作者：陸游
朝代：宋

摘玉毀珠璣，蒙莊有深旨。
向郭不能傳，千載付吾子。
郭氏山林十六詠·石井
作者：陸游
朝代：宋

酌泉咽冰玉，肺腑生慘凜。
老夫桑苧家，頗欲續水品。
郭氏山林十六詠·笙鶴亭
作者：陸游
朝代：宋

茲山多異域，飛仙亦稅駕。
勿遣俗客來，恐妨笙鶴下。
郭氏山林十六詠·藥圃
作者：陸游
朝代：宋

采芝夏黄公，賣藥韓伯休。
吾友子郭子，高趣可與侔。
郭氏山林十六詠·閟雲關
作者：陸游
朝代：宋

白雲如高人，擇友尚傲世。
朱門客三千，一點不可致。
郭氏山林十六詠·韞玉巖
作者：陸游
朝代：宋

蒼崖韞白璧，欲上渺無路。
但照太史占，虹氣貫寶婺。
郭氏山林十六詠·飛雪
作者：陸游
朝代：宋

我昔游青城，六月對雪山。
吳蜀渺萬里，安得在此間。
郭氏山林十六詠·高碧巖
作者：陸游
朝代：宋

我誦明逸詩，豹林不可到。
斯山幸不遠，何日欹紗帽。
郭西
作者：陸游
朝代：宋

鵲下川原黑，船行浦溆空。
橋燈摇水影，樓角散天風。
野眺飛埃外，漁歌冷翠中。
不須嘲病翼，要是脫樊籠。
鄉中每以寒食立夏之間省墳客夔適逢此時悽然感懷二首·其一
作者：陸游
朝代：宋

松陰繫馬啟朱扉，粔籹青紅正此時。
守墓萬家猶有日，及親三釡永無期。
詩成謾寫天涯感，泪盡何由地下知。
富貴賤貧俱有恨，此生長廢蓼莪詩。
鄉中每以寒食立夏之間省墳客夔適逢此時悽然感懷二首·其二
作者：陸游
朝代：宋

手持緑酒酹蒼苔，今歲何由疋馬來。
清泪不隨春雨斷，孤吟欲和暮猿哀。
皂貂破弊歸心切，白髮凄涼老境催。
誓墓只思長不出，松門日日手親開。
鄉人或病予詩多道蜀中遨樂之盛適春日遊鏡湖共請賦山陰風物遂即杯酒間作四絕句却當持以誇西州故人也·其一
作者：陸游
朝代：宋

嫩日輕雲淡沲天，撲燈過後賣花前。
便從水閣杭湖去，捲起朱簾上畫船。
鄉人或病予詩多道蜀中遨樂之盛適春日遊鏡湖共請賦山陰風物遂即杯酒間作四絕句却當持以誇西州故人也·其三
作者：陸游
朝代：宋

湖波緑似鴨頭深，一日春晴直萬金。
好事誰家鬭歌舞，方舟齊榜出花陰。
鄉人或病予詩多道蜀中遨樂之盛適春日遊鏡湖共請賦山陰風物遂即杯酒間作四絕句却當持以誇西州故人也·其二
作者：陸游
朝代：宋

舫子窗扉面面開，金壺桃杏間尊罍。
東風忽送笙歌近，一片樓臺泛水来。
鄉人或病予詩多道蜀中遨樂之盛適春日遊鏡湖共請賦山陰風物遂即杯酒間作四絕句却當持以誇西州故人也·其四
作者：陸游
朝代：宋

花光柳色滿牆頭，病酒今朝懶出遊。
却就水亭開小宴，繡簾銀燭看歸舟。
鄉居
作者：陸游
朝代：宋

客問鄉居事，久居君自知。
度橋徵士悔，過社旅人悲。
社散家分肉，農閑眾筑陂。
牆東新洗竹，我亦補藩籬。
鄰人送菰菜
作者：陸游
朝代：宋

張蒼飲乳元難學，綺季餐芝未免饑。
稻飯似珠菰似玉，老農此味有誰知。
鄰山縣道上作
作者：陸游
朝代：宋

微雨晴時出驛門，亂鶯啼處過江村。
挽花醉袖霑餘馥，迎日征鞍借小温。
客路一身真吊影，故園萬里欲招魂。
鬢毛無色心猶壯，藉草悲歌對酒尊。
鄰曲
作者：陸游
朝代：宋

濁酒聚鄰曲，偶來非宿期。
拭盤堆連展，洗鬴煮黎祁。
烏㹀將新犢，青桑長嫩枝。
豐年多樂事，相勸且伸眉。
鄰曲小飲
作者：陸游
朝代：宋

早稻喜登塲，相呼集野堂。
迎霜新兔美，近社濁醪香。
茆屋滴殘雨，竹籬圍夕陽。
新豐不須作，真箇是吾鄉。
鄰曲有未飯被追入郭者憫然有作
作者：陸游
朝代：宋

舂得香秔摘緑葵，縣符急急不容炊。
君王日御金華殿，誰誦周家七月詩。
鄰曲相過
作者：陸游
朝代：宋

鄰曲集山家，相看一笑譁。
扶行足踸踔，半落齒槎牙。
農圃乖生理，風霜感歲華。
老來情話少，更盡此甌茶。
鄰水延福寺早行
作者：陸游
朝代：宋

化蝶方酣枕，聞雞又著鞭。
亂山徐吐日，積水遠生烟。
淹泊真衰矣，登臨獨惘然。
桃花應笑客，無酒到愁邊。
鄰餉
作者：陸游
朝代：宋

結隊同秋穫，連穡聽夜舂。
薄持聊共飽，熱啜却煩供。
炊玉吳粳美，浮蛆社酒醲。
時平多樂事，莫厭數從容。
酒無獨飲理
作者：陸游
朝代：宋

酒無獨飲理，常恨欠佳客。
忽得我輩人，豈計晨與夕。
少年事虚名，歲月駒過隙。
自從老大來，一日亦可惜。
糟丘未易辦，小計且千石。
頺然置萬事，天地爲幕帟。
人生如刀礪，磨盡要有日。
不須荷鍤隨，況問幾兩屐。
酒熟
作者：陸游
朝代：宋

侯印何由得酒泉，小槽新熟亦欣然。
放翁達處過彭澤，客自在傍吾自眠。
酒熟書喜
作者：陸游
朝代：宋

小槽春夜壓春醪，天與龜堂慰作勞。
喜似繫囚聞縱釋，快如苛癢得爬搔。
未陳尊杓心先醉，傍睨江山氣已豪。
久厭膻葷愁下筯，眼明湖上得雙螯。
酒熟醉中作短歌
作者：陸游
朝代：宋

陸子壯已窮，百計不救口。
蜀道如上天，十年厭奔走。
還鄉困猶昨，負郭無百畝。
雖云饑欲死，亦未喪所守。
虛名一畫餅，陳迹幾芻狗。
但思從壯士，大獵雲夢藪。
長戈白如霜，爛漫載牛酒。
箭穿乳虎立，車轔蒼兕吼。
歸來數禽獲，毛血灑戶牖。
人生貴適意，富貴安可苟。
酒盡
作者：陸游
朝代：宋

飲酒但飲溼，吾聞之老坡。
渠非惜酒錢，無如久窮何。
我窮乃過之，空罍倒餘溼。
日來彌可笑，溼亦不可得。
平生忍饑多，得飯已有餘。
父子茅簷下，清坐談詩書。
酒藥
作者：陸游
朝代：宋

愁憑酒破除，病藉藥枝梧。
焦革死已久，宋清今亦無。
幽情寄魚鳥，小艇雜菰蒲。
海上秋風早，懸知肺渴蘇。
酬妙湛闍梨見贈妙湛能棋其師璘公蓋嘗與先君遊云
作者：陸游
朝代：宋

昔侍先君故里時，僧中最喜老璘師。
高標無復鄉人識，妙寄惟應弟子知。
山店煎茶留小語，寺橋看雨待幽期。
可人不但詩超絕，玉子紋枰又一奇。
酬莊器之賢良見贈
作者：陸游
朝代：宋

先朝六科親策士，事業功名何壯偉。
元祐復科財數年，所得四三俄復止。
中興思賢形夢想，屢詔自是朝廷美。
紈袴小兒壞人事，賜帛西歸困嘲詆。
諸公相視嘆才難，一士臥雲誰挽起。
跨驢過我時共語，晁董千年元不死。
高談亹亹有脉絡，横得虛名吾可恥。
烏巾白紵塞路衢，砥柱頹波望吾子。
醉中下瞿唐峽中流觀石壁飛泉
作者：陸游
朝代：宋

吾舟十丈如青蛟，乘風翔舞從天下。
江流觸地白鹽動，灔澦浮波真一馬。
主人滿酌白玉杯，旗下畫鼓如春雷。
回頭已失瀼西市，奇哉一削千仞之蒼崖。
蒼崖中裂銀河飛，空裏萬斛傾珠璣。
醉面正須迎亂點，京塵未許化征衣。
醉中作
作者：陸游
朝代：宋

名醞羔兒拆密封，香粳玉粒出新舂。
披綿珍𩺃經旬熟，斫雪雙螯洗手供。
吟罷欲沉江渚月，夢回初動寺樓鐘。
爐烟裊裊衣篝暖，未覺家風是老農。
醉中作
作者：陸游
朝代：宋

宦遊三十載，舉步亦看人。
愛酒官長罵，近花丞相嗔。
湖山今入手，風月始關身。
少吐胸中氣，從教白髮新。
醉中作
作者：陸游
朝代：宋

小市鐘聲斷，高樓月色新。
醉眠當大路，狂舞屬行人。
有客要元亮，無妻諫伯倫。
山花信手插，不復惜烏巾。
醉中作
作者：陸游
朝代：宋

舴艋爲家雲作友，流年盡付樽中酒。
清嘯穿林鸞鳳吟，草書落紙龍蛇走。
人間無復王景略，千載風雲常寂寞。
安得熊羆十萬師，蹴踏幽并洗河洛。
醉中作四首·其一
作者：陸游
朝代：宋

晚途豪氣未低摧，一飲猶能三百杯。
爛爛目光方似電，齁齁鼻息忽如雷。
醉中作四首·其三
作者：陸游
朝代：宋

曾賜琳腴白玉京，狂歌起舞蜀人驚。
却騎黄鶴横空去，今夕垂虹醉月明。
醉中作四首·其二
作者：陸游
朝代：宋

駕鶴孤飛萬里風，偶然來憩大峨東。
持杯露坐無人會，要看青天入酒中。
醉中作四首·其四
作者：陸游
朝代：宋

畫角三終夜未闌，醉憑飛閣喜天寬。
月明滿地江風急，吹落幽人紫綺冠。
醉中作行草數紙
作者：陸游
朝代：宋

還家痛飲洗塵土，醉帖淋漓寄豪舉。
石池墨瀋如海寛，玄雲下垂黑蛟舞。
太陰鬼神挟風雨，夜半馬陵飛萬弩。
堂堂筆陣從天下，氣壓唐人折釵股。
丈夫本意陋千古，殘虜何足膏碪斧。
驛書馳報兒單于，直用毛錐驚殺汝。
醉中信筆作四絕句既成懼觀者不知野人本心也復作一絕·其一
作者：陸游
朝代：宋

麥野桑村有酒徒，過門相覓醉相扶。
朱門日日教歌舞，也有儂家此樂無。
醉中信筆作四絕句既成懼觀者不知野人本心也復作一絕·其三
作者：陸游
朝代：宋

今朝賣穀得青錢，自出街頭買彘肩。
草火燎來香滿屋，未容下筯已流涎。
醉中信筆作四絕句既成懼觀者不知野人本心也復作一絕·其二
作者：陸游
朝代：宋

過得一日過一日，人間萬事不須謀。
鄰家幸可賒芳醞，紅蕊何曾笑白頭。
醉中信筆作四絕句既成懼觀者不知野人本心也復作一絕·其五
作者：陸游
朝代：宋

治道巍巍本易成，狂言安得略施行。
太平事業人皆見，不計封倫死與生。
醉中信筆作四絕句既成懼觀者不知野人本心也復作一絕·其四
作者：陸游
朝代：宋

老覺人間足畏塗，怕人渾似怕於菟。
晴明頗動青鞵興，先探門前有客無。
醉中出西門偶書
作者：陸游
朝代：宋

古寺閑房閉寂寥，幾年躭酒負公朝。
青山是處可埋骨，白髮向人羞折腰。
末路自悲終老蜀，少年常願從征遼。
醉來挾箭西郊去，極目寒蕪雉兔驕。
醉中到白崖而歸
作者：陸游
朝代：宋

醉眼朦朧萬事空，今年痛飲瀼西東。
偶呼快馬迎新月，却上輕輿御晚風。
行路八千常是客，丈夫五十未稱翁。
亂山缺處如横綫，遥指孤城翠靄中。
醉中夜自村市歸
作者：陸游
朝代：宋

村市夜騎黄犢還，却登小閣倚闌干。
銀河斜界曉天碧，璧月下入秋江寒。
吾輩身閑且飲酒，人生事定須闔棺。
元自胸中著雲夢，莫驚緑鬢耐悲歡。
醉中感懷
作者：陸游
朝代：宋

早歲君王記姓名，只今憔悴客邊城。
青衫猶是鵷行舊，白髮新從劍外生。
古戍旌旗秋慘淡，高城刁斗夜分明。
壯心未許全消盡，醉聽檀槽出塞聲。
醉中懷江湖舊遊偶作短歌
作者：陸游
朝代：宋

無渡河，浪花無蒂高崢嶸。
莫登樓，茫茫芳草難爲情。
華軒寶馬只好路旁看，冶金伐石空留後世名。
古来惟有竹林諸人稱達生，一醉之外萬事鴻毛輕。
可憐癡人競聲利，坐使方寸森五兵。
散花洲上青山横，野魚可膾菰可烹。
脫冠散髮風露冷，臥看江月金盆傾。
醉中懷眉山舊逰
作者：陸游
朝代：宋

勁酒少和氣，哀歌無歡情。
故鄉不敢思，登高望錦城。
錦城那得去，彷彿蟆頤路。
遙知尊前人，指我題詩處。
我雖流落夜郎天，遇酒能狂似少年。
想見東郊携手日，海棠如雪柳飛綿。
醉中戲作
作者：陸游
朝代：宋

當年買酒醉新豐，豪士相期意氣中。
插羽軍書立談辦，如山鐵騎一麾空。
玉關久付清宵夢，笠澤今成白髮翁。
堪笑燈前如意舞，尚將老健壓諸公。
醉中書懷
作者：陸游
朝代：宋

既老心愈空，新凉體差健。
登山每嗔扶，對案亦强飯。
平生百事懶，惟酒不待勸。
迨此桑落時，一醉適我願。
羸然雲水身，本非朱紫楦。
少猶耻枉尺，老敢欺方寸。
但令死瞑目，餘事何足論。
不見鹿門翁，全家事潜遯。
醉中歌
作者：陸游
朝代：宋

吾少貧賤真臞儒，貪食嗜味老不除。
折腰斂版日走趨，歸來聊以醉自娛。
長缾巨榼羅杯盂，不須漁翁勸三閭。
牛尾膏美如凝酥，猫頭輪囷欲專車。
黄雀萬里行頭顱，白鵝作鮓天下無。
潯陽糖蟹徑尺餘，吾州之蔊尤嘉蔬。
珍盤餖飣百味俱，不但項臠與腹腴。
悠然一飽自笑愚，顧爲口腹勞形軀。
投劾行矣歸園廬，莫厭糲飯嘗黄葅。
醉中歌
作者：陸游
朝代：宋

文章日益近衰陋，風節久己嗟陵夷。
元祐大蘇逝不返，慶曆小范今誰知。
閉門學古人共笑，低頭就俗我却疑。
脫衣幸可買漁艇，爛醉浩歌隨所之。
醉中步月湖上
作者：陸游
朝代：宋

閏餘時節早，天氣已凄冷。
悠哉曵杖行，樂此清夜永。
霜風鎪病骨，林月寫孤影。
新詩得復忘，薄酒吹易醒。
浮生役聲利，百歲常鼎鼎。
清遊倘可繼，終老謝人境。
醉中浩歌罷戯書
作者：陸游
朝代：宋

造物小兒如我何，還家依舊一漁蓑。
穿雲逸響蘇門嘯，卷地悲風易水歌。
老眼閱人真爛熟，壮心得酒旋消磨。
傍觀虚作窮愁想，點檢霜髯却未多。
醉中登避俗臺
作者：陸游
朝代：宋

半醉行歌上古臺，脫巾散髮謝氛埃。
但知禮豈爲我設，莫管客從何處来。
剡曲烟波菱蔓滑，耶溪風露藕花開。
老来世事渾成懶，一櫂幽尋未擬回。
醉中示客
作者：陸游
朝代：宋

四座無譁聽我歌，百年生計一烟蓑。
清尊瀲瀲猶狂在，白髮蕭蕭奈老何。
遠適安能縮地脈，高眠聊足養天和。
吾徒看盡人間事，莫愛車前印幾窠。
醉中絕句二首·其一
作者：陸游
朝代：宋

有山有水登臨地，無病無愁嘯傲身。
世念秋毫除未盡，麴生應恨白頭新。
醉中絕句二首·其二
作者：陸游
朝代：宋

左餐右粥年年飽，南陌東阡處處閑。
幸免催租敗幽興，豈容對酒惜酡顔。
醉中自贈
作者：陸游
朝代：宋

富貴猶宜早退休，一生齟齬更何求。
賦形未至欠壬甲，語命寧須增斗牛。
栗里收身貧亦樂，平陵埋骨死無憂。
狂歌醉舞真當勉，剩折梅花插滿頭。
醉中草書因戲作此詩
作者：陸游
朝代：宋

賜休暫解簿書圍，醉草今年頗入微。
手挹凍醪秋露重，卷翻狂墨瘦蛟飛。
臨池勤苦今安有，漏壁工夫古亦稀。
穉子問翁新悟處，欲言直恐泄天機。
醉中錄近詩因題卷後
作者：陸游
朝代：宋

鵝兒色淺酒醺人，雞距鋒圜筆絕倫。
滿引一杯書數紙，要知林下有閑身。
醉中長歌
作者：陸游
朝代：宋

闌干斗柄搖天東，人間一夜回春風。
注桃染柳歲相似，惟我衰顔非昔紅。
可憐逢春不自感，更欲使氣驚兒童。
烟郊射雉錦臆碎，水亭供鱠金盤空。
歸穿南市萬人看，流星突過連錢驄。
高樓作歌醉自寫，墨光燭焰交長虹。
人生未死貴適意，萬里作客元非窮。
故人夜直金鑾殿，僵臥獨聽宫門鐘。
醉中題民家壁
作者：陸游
朝代：宋

壯歲羈遊厭故棲，暮年却愛草堂低。
交情最向貧中見，世事常於醉後齊。
松吹颼颼凉短髮，芒鞋策策響新泥。
吾詩戲用寒山例，小市人家到處題。
醉倒歌
作者：陸游
朝代：宋

曩時對酒不敢飲，側睨旁觀皆貝錦。
狂言欲發畏客傳，一笑未成憂禍稔。
如今醉倒官道邊，插花不怕顛狂甚。
行人喚起更嵬昻，牧豎扶歸猶踔踸。
始知人生元自樂，誤計作官常懍懍。
秋毫得喪何足論，萬古興亡一酣枕。
醉卧松下短歌
作者：陸游
朝代：宋

披鹿裘，枕白石，醉卧松陰當月夕。
寒藤夭矯學草書，天風蕭森入詩律。
忽然夢上百尺顛，緑毛邂逅巢雲仙。
相攜大笑咸陽市，俯仰塵世三千年。
醉卧道傍
作者：陸游
朝代：宋

爛醉今朝卧道傍，鄉閭共爲護牛羊。
高懷那遣群兒覺，至理真能萬事忘。
喚起瘦軀猶嵬峨，扶歸困睫更芒洋。
凍韲快嚼茆簷下，拍手從人笑老狂。
醉卧道邊覺而有賦
作者：陸游
朝代：宋

太華五千仞，天台四萬丈。
一枝古藤如黑龍，天遣飄然寄閑放。
莫怪公卿不我知，我自不知渠是誰。
史書弄筆後來事，繡鞍寶带聊兒嬉。
旗亭爛醉官道卧，醒後無人數吾過。
世間恩怨一時空，且免它年送臨賀。
醉吟三首·其一
作者：陸游
朝代：宋

少日沉迷汗簡青，如今毁譽兩冥冥。
書生弄筆如何信，只合花前醉不醒。
醉吟三首·其三
作者：陸游
朝代：宋

牽經引禮人誰聴，是古非今世共憎。
何似對花傾綠酒，自歌一曲醉騰騰。
醉吟三首·其二
作者：陸游
朝代：宋

驅使難凴赤丁子，傳呼底用蒼頭兒。
世間如夢身如寄，春去花空欲泥誰。
醉後作小草因成長句
作者：陸游
朝代：宋

天教老去未全衰，猶欠縱横萬首詩。
家近將軍觴詠地，身如太史滯留時。
酒翻銀浪紅螺醆，墨涌玄雲紫玉池。
流落不妨風味在，花前醉草寫烏絲。
醉後草書歌詩戲作
作者：陸游
朝代：宋

朱樓矯首隘八荒，緑酒一舉累百觴。
洗我堆阜崢嶸之胸次，寫爲淋漓放縱之詞章。
墨翻初若鬼神怒，字瘦忽作蛟螭僵。
寶刀出匣揮雪刅，大舸破浪馳風檣。
紙窮擲筆霹靂響，婦女驚走兒童藏。
往時草檄喻西域，颯颯聲動中書堂。
一收朝迹忽十載，西掠三巴窮夜郎。
山川荒絕風俗異，賴有酒美猶能狂。
醉中自脱頭上幘，緑髮未許侵微霜。
人生得喪良細事，孰謂老大多悲傷。
醉後莊門望西南諸山
作者：陸游
朝代：宋

身是咸陽舊酒徒，龍鍾猶復泥村酤。
百年略似夢長短，一醉且隨家有無。
登覽未應慚脚力，功名正爾嘆頭顱。
夕陽又凭闌干立，誰畫三山岸幘圖。
醉書
作者：陸游
朝代：宋

似閑有俸錢，似仕無簿書。
似長免事任，似屬非走趨。
病能加餐飯，老與酒不疏。
婆娑東湖上，幽曠足自娱。
時時喚客醉，小閣臨紅蕖。
釣魚斫銀絲，擘荔見玉膚。
檀槽列四十，遺聲傳故都。
豈惟豪兩川，自足誇東吳。
但恨詩不進，榛荒失耘鋤。
何當掃纖豔，傑作追黄初。
醉書
作者：陸游
朝代：宋

半年愁病劇，一雨喜涼新。
稍與藥囊遠，初容酒醆親。
浩歌驚世俗，狂語任天真。
我亦輕餘子，君當恕醉人。
醉書
作者：陸游
朝代：宋

天公賦與五湖秋，風月雲烟處處留。
損食一年猶可健，無詩三日却堪憂。
醉書
作者：陸游
朝代：宋

青草渡頭波接天，山翁吟嘯自悠然。
朝餐偶過賣魚市，晚泊時逢迎荻船。
投老未除遊俠氣，平生不作俗人緣。
一樽酌罷玻璃酒，高枕窗邊聽雨眠。
醉書山亭壁
作者：陸游
朝代：宋

物外陽狂五百年，扁舟又繫鏡湖邊。
飛昇未抵簮花樂，遊宦何如聽雨眠。
緑蟻灔尊芳醞熟，黑蛟落紙草書顛。
忽拈玉笛横吹去，說與傍人是地仙。
醉書秦望山石壁
作者：陸游
朝代：宋

秋雨初霽開長空，夜天無雲吐白虹。
擘波浴海出日月，破山卷地驅雷風。
崐崘黄流瀉浩浩，太華巨掌摩穹穹。
平生所懷正如此，拜賜虚皇稱放翁。
放翁七十飲千鍾，耳目未廢頭未童。
向来楚漢何足道，真覺萬古無英雄。
行窮禹迹亦安往，聊借曠快洗我胸。
濤瀾屢犯蛟鰐怒，澗谷或與精靈逢。
黄金鑄就決河塞，俘獻頡利長安宫。
不如醉筆掃青嶂，入石一寸豪健驚天公。
醉歌
作者：陸游
朝代：宋

三十六策醉特奇，竹林諸公端可師。
秋風蕭蕭吹鬢絲，蟹螯正可左手持。
醉倒村路兒扶歸，瞠兒不識問是誰。
浩歌起舞夜何其，北斗磊落明河移。
貴人惜醉渠自癡，黄金絡馬誇市兒。
一朝禍來莫支持，新州如山不可移。
醉歌
作者：陸游
朝代：宋

不癡不聾不作翁，平生與世馬牛風。
無材無德癡頑老，爾來對客惟稱好。
相風使帆第一籌，隨風倒柁更何憂。
亦不求作佛，亦不願封侯。
亦不須脫裘去換酒，亦不須賣劍來買牛。
甲第從渠饜粱肉，貂蟬本自出兜鍪。
燮理陰陽豈不好，纔得閑管晴雨如鵓鳩。
辛苦築壘拂雲祠，不如吟嘯風月登高樓。
爾作楚舞吾齊謳，身安意適死即休。
醉歌
作者：陸游
朝代：宋

佛如優曇時一出，老姥何爲憎見佛。
山從古在天地間，愚公可笑欲移山。
火其書，廬其居，佛亦何曾可掃除。
子有孫，孫有子，山竟嵳峨汝何喜。
床頭有酒敵霜風，詩成老氣尚如虹。
八萬四千顛倒想，與君同付醉眠中。
醉歌
作者：陸游
朝代：宋

却日莫揮戈，君當聽我歌。
花殘狂有限，酒熟悶無多。
生理憑長鑱，幽情寄短蓑。
江湖秋萬里，未死且婆娑。
醉歌
作者：陸游
朝代：宋

往時一醉論斗石，坐人飲水不能敵。
横戈擊劍未足豪，落筆縱横風雨疾。
雪中會獵南山下，清曉嶙峋玉千尺。
道邊狐兔何曾問，馳過西村尋虎跡。
貂裘半脫馬如龍，舉鞭指麾氣吐虹。
不須分弓守近塞，傳檄可使腥膻空。
小冦逋誅六十載，狺狺猘子勢已窮。
聖朝好生貸孥戮，還爾舊穴去天東。
醉歌
作者：陸游
朝代：宋

我飲江樓上，闌干四面空。
手把白玉船，身遊水精宫。
方我吸酒時，江山入胸中。
肺肝生崔嵬，吐出爲長虹。
欲吐輒復吞，頗畏驚兒童。
乾坤大如許，無處著此翁。
何當呼青鸞，更駕萬里風。
醉歌
作者：陸游
朝代：宋

老夫檣竿插蒼石，水落岸沙痕數尺。
江南秋盡未揺落，槲葉離離楓葉赤。
楚人自古多悲傷，道傍行歌猶感激。
野花碧紫亦滿把，澗果青紅正堪摘。
客中得酒薄亦好，江頭爛醉真不惜。
千古興亡在目前，鬱鬱關河含暝色。
饑鴻垂翅掠舟過，此意與我同凄惻。
三撫闌干恨未平，月明正照頹烏幘。
醉歌
作者：陸游
朝代：宋

讀書三萬卷，仕宦皆束閣。
學劍四十年，虜血未染鍔。
不得爲長虹，萬丈掃寥廓。
又不爲疾風，六月送飛雹。
戰馬死槽櫪，公卿守和約。
窮邊指淮淝，異域視京雒。
於乎此何心，有酒吾忍酌。
平生爲衣食，斂版靴兩脚。
心雖了是非，口不給唯諾。
如今老且病，鬢秃牙齒落。
仰天少吐氣，餓死實差樂。
壮心埋不朽，千載猶可作。
醉歌二首·其一
作者：陸游
朝代：宋

草書大叫寫成圖，博簺隨聲喝作盧。
何似即今雲海上，千鈞强弩射天吳。
醉歌二首·其二
作者：陸游
朝代：宋

百騎河灘獵盛秋，至今血漬短貂裘。
誰知老卧江湖上，猶枕當年虎髑髏。
醉歸
作者：陸游
朝代：宋

十畝春蕪手自犁，瓜牛廬在鏡湖西。
禪心每笑彈棋局，道眼長捐刮膜篦。
絕食就官分鶴料，無車免客笑雞栖。
旗亭酒賤秋風近，夜夜歸來醉似泥。
醉歸
作者：陸游
朝代：宋

持酒江頭到夕霏，愁城頓覺解重圍。
澄波宜月移船看，醉面便風走馬歸。
末路已驚添白髮，故人頻報上黄扉。
彊隨官簿真成懶，乞我吳松舊釣磯。
醉歸二首·其一
作者：陸游
朝代：宋

夜分飲散酒家壚，歸路迢迢月滿湖。
小豎竊言翁未醉，入門猶記露菖蒲。
醉歸二首·其二
作者：陸游
朝代：宋

烏桕陰中把酒杯，山園處處熟楊梅。
醉行踸踔人爭看，蹋盡斜陽蹋月來。
醉眠
作者：陸游
朝代：宋

達士如鴟夷，無客亦自醉。
癡人如撲滿，多藏作身祟。
放翁亦何長，偶自遠聲利。
胸中白如練，不著一毫僞。
醉来酣午枕，晴日雷起鼻。
寄謝敲門人，予方有公事。
醉眠初起書事
作者：陸游
朝代：宋

身世元知似斷蓬，流年分付酒杯中。
饑寒未解士先老，風雨欲收花已空。
泥補舊巢梁燕喜，水生支港釣船通。
睡魔正費驅除力，隔竹敲茶賴小童。
醉眠曲
作者：陸游
朝代：宋

老夫暮年少嗜好，但願無事終日眠。
斜風急雨勢方横，低窗小閣且幽妍。
爐紅酒緑足閑暇，橙黄蟹紫窮芳鮮。
一杯一杯意忽倦，徑撥紙帳投蠻氊。
鼻間鼾聲欲撼屋，手中書冊正墮前。
不知校事白中聖，那惜門生嘲腹便。
讀書萬卷晚乃悟，妙哉此訣秘不傳。
是醒是醉人莫測，非夢非覺中了然。
駸駸百年露電速，鼎鼎一世膏火煎。
金丹九轉顧未暇，且向人間稱睡僊。
醉睡初覺偶作
作者：陸游
朝代：宋

小圃醒還醉，幽窗起復眠。
虛明炷香地，清潤斸花天。
老去才雖盡，窮來志益堅。
阿瞞那可語，平日笑橋玄。
醉舞
作者：陸游
朝代：宋

渭城朝雨不須歌，爛醉江頭舞短蓑。
自是先生眼根鈍，天狐伎倆本無多。
醉舞
作者：陸游
朝代：宋

短帽簪花舞道傍，年垂八十尚清狂。
茸茸胎髮朝盈櫛，炯炯神光夕照梁。
令尹閱人三仕已，太山在我一毫芒。
藥苗麥飯初何欠，全取愚儒百鍊剛。
醉落魄·一斛珠
作者：陸游
朝代：宋

江湖醉客。投杯起舞遺烏幘。三更冷翠沾衣溼。嫋嫋菱歌，催落半川月。空花昨夢休尋覓。雲臺麟閣俱陳跡。元來只有閒難得。青史功名，天卻無心惜。
醉賦
作者：陸游
朝代：宋

我疾多自愈，初非遇奇方。
我生固多難，欲慮忽已忘。
頹然亂書中，不知歲月忙。
有時或得意，炙冷不暇嘗。
乃今又大悟，萬事付一觴。
書中友王績，堂上祠杜康。
醉賦
作者：陸游
朝代：宋

霜楓照茅屋，露菊插紗巾。
今古無窮事，江湖未死身。
直令依馬磨，終勝拜車塵。
我亦輕餘子，君當恕醉人。
醉鄉
作者：陸游
朝代：宋

醉鄉卜築亦佳哉，但苦無情白髮催。
癡欲煎膠黏日月，狂思入海訪蓬萊。
辭巢歸燕先秋去，泣露幽花近社開。
莫惜傾家供作樂，古人白骨有蒼苔。
醉題
作者：陸游
朝代：宋

不學空門不學仙，清樽隨處且陶然。
人情正可付一笑，生世元知無百年。
白首難陪東閤客，清風自足北窗眠。
歸耕只要無人問，安用文章海內傳。
醉題
作者：陸游
朝代：宋

來往人間今幾時，悠悠日月獨心知。
尋僧共理清宵話，掃壁閑尋往歲詩。
疋馬秋風入條華，孤舟暮雪釣湘漓。
只愁又踏關河路，荆棘銅駝使我悲。
醉題
作者：陸游
朝代：宋

勿笑山翁病滿軀，胸中俠氣未全無。
雙瞳遇醉猶如電，五木隨呼盡作盧。
代北軍人富羊馬，江南奇士出菰蘆。
何由親奉平戎詔，蹴踏關中建帝都。
醉題
作者：陸游
朝代：宋

坎止流行五十秋，胸中不解著閑愁。
浩歌野渡驚雲起，狂舞空庭挽月留。
性本自然憎截鶴，器非大受愧函牛。
平生最愛嚴灘路，早晚貂裘換釣舟。
醉題
作者：陸游
朝代：宋

生來避世傲公卿，海內無人識姓名。
九節筇邊秋萬里，長明燈下雨三更。
心安白髮何勞掃，藥熟黄金固可成。
只待蓬壺賦詩罷，却來京洛看昇平。
醉題
作者：陸游
朝代：宋

目光炯炯射車牛，何至隨人作浪愁。
身處江湖如富貴，心親魚鳥等朋儔。
孤帆滅沒三湘曉，野店荒寒二華秋。
醉墨不容塵土汙，憑君試訪寺家樓。
醉題
作者：陸游
朝代：宋

裘馬清狂錦水濵，最繁華地作閑人。
金壺投箭消長日，翠袖傳杯領好春。
幽鳥語隨歌處拍，落花鋪作舞時茵。
悠然自適君知否，身與浮名若箇親。
醉題
作者：陸游
朝代：宋

雲棲澗飲未爲高，起舞行歌亦足豪。
試問食時觀本草，何如酒後讀離騷。
遊山不待飛雙舄，翦水無因得快刀。
熟睡市壚君勿笑，年來隨事學餔糟。
醉題埭西酒家二首·其一
作者：陸游
朝代：宋

陣陣新寒入布裘，偶乘小醉得閑遊。
丹楓落日野橋晚，斷雁溼雲江路秋。
馬得一鳴何恨斥，金經百鍊豈容柔。
不知千載塵埃裏，更有吾曹强項不。
醉題埭西酒家二首·其二
作者：陸游
朝代：宋

桑麻蒙翳不通鄰，耽酒頹然一老民。
遣客方眠那是醉，有衣可典未爲貧。
曬翎斜日鷗來熟，印迹平沙雁到新。
君看此間何境界，癡人猶說吐車茵。
采菊
作者：陸游
朝代：宋

秋花莫插鬢，雖好亦凄凉。
采菊還挼却，空餘滿袖香。
采蓮三首·其一
作者：陸游
朝代：宋

蘸水朱扉不上關，采蓮小舫夜深還。
一樽何處無風月，自是人生苦欠閑。
采蓮三首·其三
作者：陸游
朝代：宋

帝青天映麴塵波，時有遊魚動緑荷。
回首家山又千里，不堪醉裏聽吴歌。
采蓮三首·其二
作者：陸游
朝代：宋

雲散青天挂玉鈎，石城艇子近新秋。
風鬟霧鬢歸来晚，忘却荷花記得愁。
采蓮曲
作者：陸游
朝代：宋

采蓮吳姝巧笑倩，小舟點破烟波面。
雙頭折得欲有贈，重重葉盖羞人見。
女伴相邀拾翠羽，歸棹如飛那可許。
傾鬟障袖不譍人，遥指石帆山下雨。
采藥
作者：陸游
朝代：宋

篢子編成細箬新，獨穿空翠上嶙峋。
丹砂巖際朝暾日，狗杞雲間夜吠人。
絡石菖蒲蒙緑髮，纒松薜荔長蒼鱗。
金貂謁帝我未暇，且作人間千歲身。
采藥有感
作者：陸游
朝代：宋

蒹葭記霜露，蟋蟀謹歲月。
古人于物理，瑣細不敢忽。
我少讀蒼雅，衰眊今白髮。
中間嬰疢疾，過日常卒卒。
澗毛春可求，山藥秋可掘。
雖云力探討，疑義未免闕。
屏居朋友散，奧妙誰敢發。
窮理已矣夫，置觵當自罰。
重九不出遣懷
作者：陸游
朝代：宋

人生各自適飛潜，魚腹熊蹯豈得兼。
並舍晚風傳藥杵，小窗殘日射書籤。
昏瞳但怪花爭墜，衰鬢應無白可添。
采菊泛觴終覺懶，不妨閑卧下疏簾。
重九後風雨不止遂作小寒三首·其一
作者：陸游
朝代：宋

病軀剩喜即新秋，殘暑無端抵死留。
風雨掃除雖一快，凋年揺落已堪愁。
重九後風雨不止遂作小寒三首·其三
作者：陸游
朝代：宋

夜長稚子添書課，霜近衰翁憶醉鄉。
儘道吴中時節晚，菊花也有一枝黄。
重九後風雨不止遂作小寒三首·其二
作者：陸游
朝代：宋

菊枝欹倒不成樷，井上梧桐葉半空。
射虎南山無復夢，雨蓑烟艇伴漁翁。
重九懷獨孤景略
作者：陸游
朝代：宋

昔逢重九日，初識獨孤君。
並轡洮河馬，聯詩劍閣雲。
已悲吳蜀遠，更嘆死生分。
安得持卮酒，澆君丈五墳。
重九會飲萬景樓
作者：陸游
朝代：宋

粲粲黄花手自持，登高聊答此佳時。
纖雲不作看山祟，斗酒聊寬去國思。
落日樓臺頻徙倚，西風鼓笛倍凄悲。
彭城戲馬平生意，強爲巴歌一解頤。
重九無菊有感
作者：陸游
朝代：宋

重陽未見一枝菊，它日菊開生我愁。
高興亭中香滿把，令人北望憶梁州。
重五同尹少稷觀江中競渡
作者：陸游
朝代：宋

楚人遺俗閲千年，簫鼓喧呼鬭畫船。
風浪如山鮫鰐横，何心此地更爭先。
重午
作者：陸游
朝代：宋

葉底榴花蹙絳繒，街頭初賣苑池冰。
世間各自有時節，蕭艾著冠稱道陵。
重寄子遹
作者：陸游
朝代：宋

秋風日日望歸裝，忽報來期喜欲狂。
衰病無因檝迎汝，夢隨殘月過浮梁。
重示
作者：陸游
朝代：宋

篤學仁何遠，窮居道亦行。
能充氣剛大，誰蔽性光明。
家世艱難業，鄉閭宿昔情。
歲殘相勞苦，惟是語春耕。
重陽
作者：陸游
朝代：宋

照江丹葉一林霜，折得黄花更斷腸。
商略此時須痛飲，細腰宫畔過重陽。
野人舍小飲
作者：陸游
朝代：宋

梅市波光遠，柯橋柳色新。
百年情分熟，數酌笑言親。
沙上人爭渡，街頭婦賣薪。
鼕鼕隔林鼓，歲暮賽江神。
野堂四首·其一
作者：陸游
朝代：宋

野堂蕭颯雪侵冠，歷盡人間行路難。
病馬不收烟草暝，孤桐半落井床寒。
長瓶濁酒猶堪醉，敗篋殘編更細看。
此興不隨年共老，未容城角動憂端。
野堂四首·其三
作者：陸游
朝代：宋

野堂地僻無車馬，草徑柴門晝亦扃。
栗里雖貧儲舊粟，玉川終老抱遺經。
病身凜凜殘秋葉，故友寥寥欲旦星。
賴有吾兒堪暖眼，夜闌常共一燈青。
野堂四首·其二
作者：陸游
朝代：宋

姓名無復世人聞，靜處何妨獨策勳。
久矣不堪東閣客，歸哉無愧北山文。
橫林霜近有丹葉，平野雨餘多斷雲。
更喜鸕鶿來漸熟，一溪烟水與中分。
野堂四首·其四
作者：陸游
朝代：宋

鼓缶酣歌樂太平，野堂窗戶極疏明。
棄官正爲愚無用，謝客新緣病有名。
閑入鄉人賽神社，時從長者放魚行。
歡然更有關心處，打稻家家趁晚晴。
野外劇飲示坐中
作者：陸游
朝代：宋

悲歌流涕遣誰聽，酒隐人間已半生。
但恨見疑非節俠，豈忘小忍就功名。
江湖舟楫行安在，燕趙風塵久未平。
飲罷别君擕劍起，試横雲海剪長鯨。
野寺
作者：陸游
朝代：宋

僧壁題名半闕訛，重來嘆息屢摩挲。
林蟬欲斷暮復急，竹露如傾秋更多。
半俸漸償賒酒券，故衫已換釣魚蓑。
西窗一看枯棋罷，歸去還憂爛斧柯。
野寺
作者：陸游
朝代：宋

閑行入野寺，僧飯鼓其鏜。
慘慘風剺面，暉暉日滿廊。
去來元自在，賓主兩相忘。
却下山坡路，樵歌出隴長。
野性
作者：陸游
朝代：宋

野性從來與世疏，俗塵自不到吾廬。
醉中往往得新句，夢裏時時見異書。
稚子那偷服藥酒，家僮尚護放生魚。
今朝更有欣然處，引得清泉灌晚蔬。
野意
作者：陸游
朝代：宋

久忝明恩返故鄉，全家衣食出耕桑。
詩纔適意寧求好，醉即成眠不暇狂。
小雨荷鉏分藥品，乍凉扶杖看優場。
此身已作農夫死，却愧時賢獨未忘。
野意
作者：陸游
朝代：宋

堤長逾十里，村小只三家。
山客弛樵擔，溪翁鳴釣車。
花深迷蝶夢，雨急散蜂衙。
衰疾新年減，青鞵上若耶。
野意
作者：陸游
朝代：宋

小東門外曵笻枝，白葛烏紗自一奇。
閑客逍遥無吏責，茂陰清潤勝花時。
茶經每向僧窗讀，菰米仍於野艇炊。
便覺眼邉歸路近，鏡湖禹廟見參差。
野望
作者：陸游
朝代：宋

偶携一小豎，徙倚望南山。
船笛爲誰怨，溪雲如我閑。
洲長歸雁下，天迥暮鴉還。
安得一竿去，終年烟水間。
野步
作者：陸游
朝代：宋

場圃農功畢，村鄰醉叟多。
野風吹慘澹，海氣起嵯峨。
婦女窺籬看，兒童拾穗歌。
身閑不自樂，如此暮年何。
野步
作者：陸游
朝代：宋

蝶舞蔬畦晚，鳩鳴麥野晴。
就陰時小息，尋徑復微行。
村婦窺籬看，山翁拂席迎。
市朝那有此，一笑慰餘生。
野步二首·其一
作者：陸游
朝代：宋

堤上淡黄柳，水中花白鵝。
詩情隨處有，此地得偏多。
野步二首·其二
作者：陸游
朝代：宋

水生已抹堤，草長復侵路。
小蝶仍可憐，欲下却飛去。
野步晚歸
作者：陸游
朝代：宋

江村十日喜霜晴，草死泥乾拄杖輕。
溝港淺來無鷺下，郊原暖處有牛耕。
奔馳久厭兒童戲，淪落偏知世俗情。
欲向書窗了殘課，歸來猶占夕陽明。
野步書觸目
作者：陸游
朝代：宋

村落初過雨，園林殊未霜。
幽花雜紅碧，野橘半青黄。
飛鷺横秋浦，啼鴉滿夕陽。
最憐山脚水，撩亂入陂塘。
野步至村舍暮歸
作者：陸游
朝代：宋

草徑盤紆入廢園，漲餘野水有殘痕。
新蒲漫漫藏孤艇，茂樹陰陰失近村。
拄杖敲門求小憩，老盆盛酒瀉微渾。
興闌却覓橋邊路，數點歸鴉已带昏。
野步至近村
作者：陸游
朝代：宋

耳目康寧手足輕，村墟草市徧經行。
孝經章裏觀初學，麥飯香中喜太平。
婦女相呼同夜績，比鄰竭作事春耕。
勿言野饁無鹽酪，筍蕨何妨淡煮羹。
野步至近村
作者：陸游
朝代：宋

隨意出柴荆，清寒作晚晴。
風吹雁北鄉，雲带月東行。
童稚爭追逐，漁樵習送迎。
白頭寧復仕，惟此餞餘生。
野步至青羊宫偶懷前年嘗劇飲于此
作者：陸游
朝代：宋

錦官門外曵枯笻，此地天教著放翁。
萬事元無工拙處，一官已付有無中。
拏雲柏樹瘦蛟立，繞郭江流清鏡空。
欲把酒杯終覺懶，緩歌曾醉落花風。
野渡用前韵
作者：陸游
朝代：宋

十里平沙到渡頭，溪山合向畫圖收。
老僧赴供袈黎古，醉叟行歌䆉䅉秋。
斷岸烟迷耕處草，孤村雨送釣時舟。
龍泉不斸元無恨，莫放神光上斗牛。
野興
作者：陸游
朝代：宋

晨炊畬粟薦園蔬，默計生涯已有餘。
舉世方誇稽古力，滿懷空貯活人書。
悶呼赤脚行沽酒，出遣蒼頭旋僦驢。
不爲歸休習疏懶，愛閑元與市朝疏。
野興
作者：陸游
朝代：宋

溪漲侵庵路，山光壓釣磯。
荒畦荷鉏去，小艇載犁歸。
世態那堪看，吾言可自違。
從今謝人事，終日掩荆扉。
野興
作者：陸游
朝代：宋

荷鋤通北澗，腰斧上東峰。
秋水清見底，曉雲深幾重。
鼕鼕傳社鼓，渺渺度樓鐘。
歸覓村橋路，詩情抵酒濃。
野興
作者：陸游
朝代：宋

莽莽寬野間，悠悠曠達身。
氣從林下吐，言向醉中真。
社櫟元當壽，江鷗豈易馴。
興來無遠近，隨處岸綸巾。
野興
作者：陸游
朝代：宋

蓍草晨占大易爻，松肪夜借隠書抄。
饑時每就猿分果，宿處時從鶴寄巢。
旋賣荆薪持取醉，偶逢野叟即論交。
頹然坐閲人間事，耐辱禁愁却自嘲。
野興二首·其一
作者：陸游
朝代：宋

掃盡紅塵閉是非，舍傍好在舊苔磯。
壺中春色松肪酒，江上秋風槲葉衣。
一片共知雲偶出，千年誰識鶴重歸。
勿言野外無供給，雪後連山藥草肥。
野興二首·其一
作者：陸游
朝代：宋

東望城闉十里遥，野人生計日蕭條。
棋枰棄置機心息，肉食蠲除業境消。
送藥時時過鄰父，放魚日日度溪橋。
自憐愛物還成癖，門巷春來草沒腰。
野興二首·其一
作者：陸游
朝代：宋

玉門關外何妨死，飯顆山頭不怕窮。
春瓮已成花欲動，了無一事着胸中。
野興二首·其一
作者：陸游
朝代：宋

紅飯青蔬美莫加，鄰翁能共一甌茶。
舍西日緊花房斂，港北風生柳脚斜。
笻杖不妨閑有伴，茆簷終勝老無家。
自驚七十猶强健，采藥歸来見暮鴉。
野興二首·其二
作者：陸游
朝代：宋

樓蘭勛業竟悠悠，聊作人間汗漫遊。
半谷雲霞丹竈熟，一天雷雨劍池秋。
徜徉藥市經旬醉，問訊巢仙數夕留。
却過故廬應一嘆，岸邊猶繫采菱舟。
野興二首·其二
作者：陸游
朝代：宋

涉澗穿林信意行，翠崖朱棧愜幽情。
關關幽鳥將雛語，簌簌幽篁解籜聲。
藉草一壺消永日，出門幾屐了平生。
川雲正作遮山計，浩蕩南風又快晴。
野興二首·其二
作者：陸游
朝代：宋

猿臂將軍老未衰，氣吞十萬羽林兒。
南山射虎自堪樂，何用封侯高帝時。
野興二首·其二
作者：陸游
朝代：宋

鬢邊莫笑久星星，造物常鍾我輩情。
每带餘酲蹋花影，又和殘夢聽鶯聲。
軒窗風過書籖亂，洲渚潮生釣艇横。
韓子未除豪氣在，文章都待不平鳴。
野興四首·其一
作者：陸游
朝代：宋

來日無多去日遒，朱顔那肯爲人留。
簷聲點滴無時雨，野氣蒼茫極目秋。
朝出釣魚來北渚，夜耕驅犢上西疇。
此心所要常無愧，寂寞衡門死即休。
野興四首·其一
作者：陸游
朝代：宋

寓館無常地，輕裝不宿謀。
迷途問耕叟，過渡上漁舟。
野飯香炊玉，村醪滑瀉油。
還家亦無事，隨處送悠悠。
野興四首·其一
作者：陸游
朝代：宋

身似孤鴻鎩羽翰，悲鳴飲啄住江干。
酒闌客思多新感，病起衰顔失故丹。
倦枕忽聞中夜雨，疏砧又報一年寒。
幽窗晤語無来客，空倚詩情强自寛。
野興四首·其三
作者：陸游
朝代：宋

山豁逢孤寺，林窮渡小溝。
松聲亂僧梵，雨點雜魚遊。
皂纛三軍帥，金章萬戶侯。
人生各有願，未肯換扁舟。
野興四首·其三
作者：陸游
朝代：宋

早見高皇宇宙新，耄年猶作太平民。
虛名僅可欺橫目，戇論曾經犯逆鱗。
原野暮雲低欲雨，陂湖秋水浩無津。
蕭條生計君無笑，一鉢藜羹敵八珍。
野興四首·其三
作者：陸游
朝代：宋

殘水涓涓入野塘，菊花猶放數枝黄。
悶思野步便晴日，病怯冬温喜薄霜。
湯餅鬻成新兔美，膾韲擣罷綠橙香。
人間富貴知何得，商略山林却味長。
野興四首·其二
作者：陸游
朝代：宋

小雨迎藜杖，微風入葛巾。
寧甘結襪系，不作拜車塵。
施藥鄉鄰喜，忘機鳥雀馴。
家山又初夏，好在不貲身。
野興四首·其二
作者：陸游
朝代：宋

江湖蕭散葛天民，敕放還山一幅巾。
老去饑羸惟恃粥，病來舉動每須人。
道窮舉世知心少，學進吾兒著語親。
更有一端差自慰，短檠不作白頭新。
野興四首·其二
作者：陸游
朝代：宋

老去癡頑百不能，非醒非醉日騰騰。
敲門惟有徴租吏，好事元無送米僧。
舊俗不還誰復念，古書雖在漸難憑。
平生意氣今如此，惆悵西窗半夜燈。
野興四首·其四
作者：陸游
朝代：宋

去去歷山村，行行並廟垣。
湍流鱠魚小，仄徑鮓花繁。
白鷺飛如導，青蘿險可捫。
歸途不寂寞，迎笑有諸孫。
野興四首·其四
作者：陸游
朝代：宋

水作縠紋微起伏，天如卵色半陰晴。
偶来竹下搘頤坐，却向藤陰曳杖行。
西埭人喧荻船過，東村燈上緯車鳴。
幽居應接真無暇，莫訝經年懶入城。
野興四首·其四
作者：陸游
朝代：宋

飽見人間行路難，暫陪鵷鷺意先闌。
集仙院裏三題石，神武門前兩挂冠。
饑卧了無千里志，倦飛元怯九霄寒。
客來莫笑蓬窗陋，若比巢居已太寬。
野飯
作者：陸游
朝代：宋

六十日白可續飯，三千年清何與人。
堪笑此翁頑似鐵，還山又食一番新。
野飯
作者：陸游
朝代：宋

薏實炊明珠，苦筍饌白玉。
輪囷斸區芋，芳辛采山蔌。
山深少鹽酪，淡薄至味足。
往往八十翁，登山逐奔鹿。
可憐城南社，零落依澗曲。
面餘作詩瘦，趨拜尚不俗。
病夫益倦遊，頗願老窮谷。
是家吾所慕，食菜如食肉。
時能喚鄰里，小甕酒新漉。
何必懷故鄉，下箸厭雁鶩。
野飲
作者：陸游
朝代：宋

春雨行路難，春寒客衣薄。
客衣薄尚可，泥深畏馿弱。
溪橋有孤店，村酒亦可酌。
鳬茈小甑炊，丹柿青篾絡。
人生憂患窟，駭機日夜作。
野飲君勿輕，名宦無此樂。
野飲
作者：陸游
朝代：宋

綠岸波生染麴塵，碧天雲細蹙魚鱗。
山居剩得舒長目，野飲自無拘忌人。
酒甕石邊孤店晚，樵風溪畔早梅春。
懷章正可驚奴輩，未勝行歌獨負薪。
野飲
作者：陸游
朝代：宋

農事未興思一笑，春薺可采魚可釣。
霏霏小雨忽已晴，堤上相携踏殘照。
村場酒薄亦有力，把盞相娛不辭釂。
眼花耳熱言語多，霍然已醒如過燒。
人生百年會有盡，世事萬變誰能料。
酒空人散寂無聲，爲君試作蘇門嘯。
野飲
作者：陸游
朝代：宋

青山千載老英雄，濁酒三杯失阨窮。
訪古頽垣荒塹裏，覓交屠狗賣漿中。
平堤漸放春蕪緑，細浪遥翻夕照紅。
已把殘年付天地，騎牛吹笛伴村童。
野飲夜歸戲作
作者：陸游
朝代：宋

青海天山戰未鏖，即今塵暗舊戎袍。
風高乍覺弓聲勁，霜冷初增酒興豪。
未辦大名垂宇宙，空成慟哭向蓬蒿。
灞亭老將歸常夜，無奈人間兒女曹。
野饋
作者：陸游
朝代：宋

經年倉粟厭陳陳，天遣香秔饋野人。
黄耳蕈生齋缽富，白頭韭出客盤新。
此生不復營三釜，一飽何曾羨八珍。
尚愧古来高士在，杯羮無糝甑生塵。
金丹
作者：陸游
朝代：宋

子有金丹鍊即成，人人各自具長生。
施行要使俗仁壽，收斂猶能心太平。
劇飲似鯨身不倦，細書如蟻眼常明。
更餘一事君難學，富貴真同涕唾輕。
金山觀日出
作者：陸游
朝代：宋

繫船浮玉山，清晨得奇觀。
日輪擘水出，始覺江面寬。
遥波蹙紅鱗，翠靄開金盤。
光彩射樓塔，丹碧浮雲端。
詩人窘筆力，但詠秋月寒。
何當羅浮望，湧海夜未闌。
金溪道中
作者：陸游
朝代：宋

雲闇苦竹市，雨来烏石岡。
駕犁雙犢健，煮繭一村香。
天地君恩重，風埃吏責忙。
敢辭坡路滑，且領筍輿涼。
金牛道中遇寒食
作者：陸游
朝代：宋

乍换春衫一倍輕，況逢寒食十分晴。
鶯穿驛樹惺愡語，馬過溪橋蹀躞行。
畫柱綵繩喧笑樂，豔粧麗服角鮮明。
誰知此日金牛道，非復當時鐵馬聲。
金錯刀行
作者：陸游
朝代：宋

黄金錯刀白玉裝，夜穿窗扉出光芒。
丈夫五十功未立，提刀獨立顧八荒。
京華結交盡奇士，意氣相期共生死。
千年史策恥無名，一片丹心報天子。
爾來從軍天漢濵，南山曉雪玉嶙峋。
嗚呼楚雖三戸能亡秦，豈有堂堂中國空無人。
釣臺見送客罷還舟熟睡至覺度寺
作者：陸游
朝代：宋

抽身簿書中，兹日睡頗足。
縹緲桐君山，可喜忽在目。
紛紛衆客散，杳杳一笻獨。
昔如脫淵魚，今如走山鹿。
詩情森欲動，茶鼎煎正熟。
安眠簟八尺，仰看帆十幅。
逍遥富春飯，放浪漁浦宿。
送老水雲鄉，羮藜勿思肉。
鈔書
作者：陸游
朝代：宋

書生習氣重，見書喜欲狂。
擣蘖潢剡藤，辛苦補散亡。
且作短檠伴，未暇名山藏。
故家借籤帙，舊友餉朱黄。
皇墳探八索，奇字窮三蒼。
儲積山崇崇，探求海茫茫。
一笑語兒子，此是却老方。
鉏菜
作者：陸游
朝代：宋

江湖霜雪薄，終歲富嘉蔬。
菘韭常相續，萵蔓亦有餘。
家貧缺粱肉，身病忌蛙魚。
幸有荒畦在，何妨日荷鉏。
銅壺閣望月
作者：陸游
朝代：宋

銅壺閣上看明月，身在千尋白銀闕。
十年肺渇今夕平，皓然胸次堆冰雪。
恨無僊掌出雲表，更取墜露和玉屑。
夜闌三嘆下危梯，明日人間火雲熱。
銅雀妓
作者：陸游
朝代：宋

武王在時教歌舞，那知泪灑西陵土。
君已去兮妾獨生，生何樂兮死何苦。
亦知從死非君意，偷生自是慚天地。
長夜昏昏死實難，孰知妾死心所安。
銘座
作者：陸游
朝代：宋

天下本無事，庸人實擾之。
吾身本無患，衛養在得宜。
一毫不加謹，百疾所由滋。
人生快意事，噬臍莫能追。
汝顧不少忍，殺身常在斯。
深居勿妄動，一動當百思。
每食視本草，此意未可嗤。
賦詩置座右，終身作元龜。
銘座
作者：陸游
朝代：宋

身退仍懷退，心平更欲平。
直嫌繩尚曲，重覺鼎猶輕。
力學能除翳，深居可息黥。
聖門初豈遠，妙處在躬行。
錢清夜渡
作者：陸游
朝代：宋

輕舟夜絕江，天濶星磊磊。
地勢下東南，壯哉水所匯。
月出半天赤，轉盼離巨海。
清暉流玉宇，草木盡光彩。
男子志功名，徒死不容悔。
坐思黄河上，横戈被重鎧。
晚途雖益困，此志顧常在。
一日天勝人，醜虜安足醢。
錢道人不飲酒食肉囊中不畜一錢所須飯及草屨二物皆臨時乞錢買之非此雖强與不取也二首·其一
作者：陸游
朝代：宋

萬里飄如不繫船，空囊短褐過年年。
食時無飯芒鞋破，只向街頭旋乞錢。
錢道人不飲酒食肉囊中不畜一錢所須飯及草屨二物皆臨時乞錢買之非此雖强與不取也二首·其二
作者：陸游
朝代：宋

誤辱君王賜鏡湖，身隨鷗鷺寄菰蒲。
行年八十猶强健，欲伴先生去得無。
錢道人贊
作者：陸游
朝代：宋

栟櫚冠，青芒屩，上天下天不騎鶴。
喚作神仙渠不肯，道是凡人我又錯，會稽城中且賣藥。
錦亭
作者：陸游
朝代：宋

天公爲我齒頬計，遣飫黄甘與丹荔。
又憐狂眼老更狂，令看廣陵芍藥蜀海棠。
周行萬里逐所樂，天公於我元不薄。
貴人不出長安城，寶带華纓真汝縳。
樂哉今從石湖公，大度不計聾承聾。
夜宴新亭海棠底，紅雲倒吸玻璃鍾。
琵琶絃繁腰鼓急，盤鳯舞衫香霧濕。
春醪凸盞燭光搖，素月中天花影立。
逰人如雲環玉帳，詩未落紙先傳唱。
此邦句律方一新，鳯閣舍人今有様。
鍾離真人贊
作者：陸游
朝代：宋

五季之亂，方酣於兵。
叱嗟風雲，卓乎人英。
功雖不成，氣則莫奪。
煌煌金丹，粃糠陶葛。
鏡湖
作者：陸游
朝代：宋

躬耕蘄一飽，閔閔望有年。
水旱適繼作，斗米幾千錢。
鏡湖泆已久，造禍初非天。
孰能求其故，遺迹猶隱然。
增卑以爲高，培薄使之堅。
坐復千載利，名託亡窮傳。
民愚不能知，仕者苟目前。
吾言固應棄，悄愴夜不眠。
鏡湖女
作者：陸游
朝代：宋

湖中居人事舟檝，家家以舟作生業。
女兒粧面花樣紅，小繖翻翻亂荷葉。
日暮歸来月色新，菱歌縹緲泛烟津。
到家更約西鄰女，明日湖橋看賽神。
鏡湖有鳥名水鳧鳴於春夏間若曰打麥作飯偶有所感而作
作者：陸游
朝代：宋

人生天地中，賦予各有限。
所享過所賦，鮮不貽後患。
玉食害而家，此語禹所難。
麥飯勿謂薄，耕時泥及骭。
土塯竹爲挾，鹽酪調藜莧。
吾愧人豈知，尚以陋見訕。
恨亦見事遲，失脚墮名宦。
千載梁伯鸞，巍然吾無間。
鏡湖西南有山曰外山民某氏居之其居少西小潭受飛泉群山環合真異境也爲作短歌
作者：陸游
朝代：宋

漢東九十九重岡，武都九十九脈泉。
豈如君家環翠阜，小潭佩玦聲鏘然。
我欲從君乞庵地，開軒下看泉中天。
金丹九轉太多事，服水自可追飛仙。
雲孫相遇不相識，笑問塵世今何年。
掬泉弄月清嘯罷，却折玉井秋風蓮。
長信宫詞
作者：陸游
朝代：宋

憶年十七兮初入未央，獲侍步輦兮恭承寵光。
地寒祚薄兮自貽不祥，讒言乘之兮罪釁日彰。
禍來嵯峨兮勢如壤牆，當伏重誅兮鼎耳劍鋩。
長信雖遠兮匪棄路旁，歲給絮帛兮月賜稻粱。
君舉玉食兮犀箸誰嘗，君御朝衣兮誰進熏香。
婕妤才人兮儼其分行，千秋萬歲兮永奉君王。
妾雖益衰兮尚供蠶桑，願置繭館兮組織玄黄。
欲訴不得兮仰呼蒼蒼，佩服忠貞兮之死敢忘。
長安道
作者：陸游
朝代：宋

千夫登登供版築，萬手丁丁供斵木。
歌樓舞榭高入雲，複幕重簾晝燒燭。
中使傳宣騎飛鞚，達官候見車擊轂。
豈惟炎熱可炙手，五月瞿唐誰敢觸。
人生易盡朝露晞，世事無常壞陂復。
士師分鹿真是夢，塞翁失馬猶爲福。
君不見野老八十無完衣，歲晚北風吹破屋。
長干行
作者：陸游
朝代：宋

裙腰綠如草，衫色石榴花。
十二學彈箏，十三學琵琶。
寧嫁與商人，夫婦各天涯。
朝朝問水神，夜夜夢三巴。
聘金雖如山，不願入侯家。
鄣袖庭花下，東風吹鬢斜。
長木夜行抵金堆市
作者：陸游
朝代：宋

夜行長木村，重霧雜零雨。
濕螢粘野蔓，寒犬吠雲塢。
道壞交細泉，亭廢立遺堵。
時時過農家，燈火照鳴杼。
嗟予獨何事，無歲得安處。
即今窮谷中，性命寄豺虎。
三更投小市，買酒慰羈旅。
高詠東山詩，悵望懷往古。
長木晚興
作者：陸游
朝代：宋

沮水嶓山名古今，聊將行役當登臨。
斷橋烟雨梅花瘦，絕磵風霜槲葉深。
末路清愁常衮衮，殘冬急景易駸駸。
故巢東望知何處，空羨歸鴉解滿林。
長歌行
作者：陸游
朝代：宋

不羨騎鶴上青天，不羨峨冠明主前。
但願少賒死，得見平胡年。
一朝胡運衰，送死桑乾川。
胡星澹無光，龍庭爲飛烟。
西琛過葱嶺，東戍逾朝鮮。
巍巍天王都，九鼎奠澗瀍。
萬國朝未央，玉帛來聯翩。
黄頭汝小醜，汙我王會篇。
盡誅非無名，不足煩戈鋋。
還汝以舊職，牧羊遼海邊。
長歌行
作者：陸游
朝代：宋

人生不作安期生，醉入東海騎長鯨。
猶當出作李西平，手杖旄鉞清舊京。
金印煌煌未入手，白髮種種來無情。
成都古寺臥秋晚，落日偏傍僧窗明。
豈其馬上破賊手，哦詩長作寒螿鳴。
興來買盡市橋酒，大車磊落堆長缾。
哀絲豪竹助劇飲，如鉅野受黄河傾。
平時一滴不入口，意氣頓使千人驚。
國讎未報壯士老，匣中寶劍夜有聲。
何當凱還宴將士，三更雪壓飛狐城。
長歌行
作者：陸游
朝代：宋

人生宦遊亦不惡，無奈從来宦情薄。
既不能短衣射虎在南山，又不能鬬雞走馬宴平樂。
惟有釣舩差易具，問君胡爲不歸去。
片雲雨暗玉笥峰，斜日人爭石旗渡。
渡頭酒壚堪醉眠，白酒醇釅鱸魚鮮。
菰米如珠炊正熟，蓴羮似酪不論錢。
翁唱菱歌兒舞櫂，醉耳那知朝市閙。
城門幾度送迎官，睡擁亂蓑呼未覺。
長歌行
作者：陸游
朝代：宋

我無四目與兩口，但在人間更事久。
死生元是開闔眼，禍福正如翻覆手。
消磨日月幾緉屐，陶鑄唐虞一杯酒。
既非狗馬要蓋帷，那計風霜悴蒲柳。
竈突無烟今又慣，龜蟬與我成三友。
判知青史無功名，只用忍饑垂不朽。
長歌行
作者：陸游
朝代：宋

燕燕尾涎涎，横穿乞巧樓。
低入吹笙院，鴨鴨觜唼唼。
朝浮杜若洲，暮宿蘆花夾。
嗟爾自適天，地間將儔命。
侶意甚閑我，今獨何爲一。
笑乃爾慳世，上悲歡亦偶。
然何時爛醉，錦江邊人歸。
華表三千歲，春入箜篌十四弦。
長汀道中
作者：陸游
朝代：宋

晚過長汀驛，溪山乃爾奇。
老夫惟坐嘯，造物爲陳詩。
鳥送穿林語，松垂拂澗枝。
憑鞍久忘發，不是馬行遲。
長溪東山容老索月谷幽賞詩二首·幽賞
作者：陸游
朝代：宋

清泉白石君家物，美竹名花可旋移。
幽賞定知隨處榜，更須時展放翁詩。
長溪東山容老索月谷幽賞詩二首·月谷
作者：陸游
朝代：宋

人間底處無明月，只看青山爲發揮。
林裏枝寒無鵲立，水邊路白有僧歸。
長生觀觀月
作者：陸游
朝代：宋

碧天萬里月正中，清夜弭節長生宫。
廣寒忽墮人間世，但怪步虚聲散瑶臺空。
四山沉沉萬籟寂，夭矯髯龍舞娱客。
弭貂老仙期不來，獨倚欄干吹玉笛。
道人不怕九霄寒，銀闕冰壺處處看。
天台四萬八千丈，明年照我扶藜杖。
長門怨
作者：陸游
朝代：宋

寒風號有聲，寒日慘無暉。
空房不敢恨，但懷歲暮悲。
今年選後宫，連娟千蛾眉。
早知獲譴速，悔不承恩遲。
聲當徹九天，泪當達九泉。
死猶復見思，生當長棄捐。
長門怨
作者：陸游
朝代：宋

未央宫中花月夕，歌舞稱觴天咫尺。
從来所恃獨君王，一日讒興誰爲直。
咫尺之天今萬里，空在長安一城裏。
春風時送簫韶聲，獨掩羅巾泪如洗。
泪如洗兮天不知，此生再見應無期。
不如南粤匈奴使，航海梯山有到時。
長風沙
作者：陸游
朝代：宋

江水六月無津涯，驚濤駭浪高吹花。
櫓聲已出雁翅浦，荻夾喜入長風沙。
長風自古三巴路，檣竿參差雜烟樹。
南船北船各萬里，凄凉小市相依住。
歌呼雜沓燈火明，黄昏風死浪亦平。
勞苦舟師剩沽酒，安穩明朝到池口。
長饑
作者：陸游
朝代：宋

病卧窮閻負聖時，本來吾道合長饑。
朝不及夕未妨樂，死何如生行自知。
早年羞學仗下馬，末路幸似泥中龜。
烟波一葉會當逝，吹笛高人有素期。
門外獨望
作者：陸游
朝代：宋

離離遠樹傍烟津，又見清秋一歲新。
老眼厭看南北路，流年暗換往來人。
鑄金遺像誰能記，執玉來朝適已陳。
况我風中斷蓬耳，夕陽空復一傷神。
門外獨立
作者：陸游
朝代：宋

朝看出市暮看歸，數盡行人尚倚扉。
要見先生無盡興，少須高樹挂殘暉。
門外納涼
作者：陸游
朝代：宋

玄雲障落日，早得數刻涼。
寒泉灑門前，浴罷倚胡床。
蟬聲晚逾壯，藕花凋更香。
嘯咏忽已久，野色来蒼蒼。
新月淡無輝，大星森有芒。
水鳥亦歸宿，飛鳴掠横塘。
人生各有時，何至終身忙。
撫髀三太息，墜露濕衣裳。
門外追凉
作者：陸游
朝代：宋

羽扇綸巾一味凉，曠懷非醉亦非狂。
橫林點點暮鴉集，平壟離離新稻香。
山月出時閑弄影，水風清處旋移床。
學仙到此無餘說，更覺金丹墮粃糠。
門外野望
作者：陸游
朝代：宋

野迥浮烟碧，門深反照紅。
柳邊雙鷺渚，天際萬鴉風。
僧唄家禳疫，神船社送窮。
豐年隨處樂，忘却鬢如蓬。
門屋納凉
作者：陸游
朝代：宋

機裂齊紈如素月，床敷蘄簟起微瀾。
行人遠不分眉目，過鳥高猶響羽翰。
新長庭槐夾門綠，無窮陂稻際天寬。
今年項里楊梅熟，火齊驪珠已滿盤。
閉戶
作者：陸游
朝代：宋

乞身林下養衰殘，閉戶寧容外物干。
正使有爲終淡泊，未能無疾已輕安。
寸陰息念如年永，丈室端居抵海寬。
老子爾來深達此，却嫌兒女話團欒。
閉戶
作者：陸游
朝代：宋

收身歸死鏡湖傍，閉戶悠悠白日長。
巷僻斷非容駟路，腸枯那有蹴蔬羊。
書生正可蹈東海，世事漫思移太行。
睡起不知天早暮，坐看螢度篆盤香。
閉戶
作者：陸游
朝代：宋

老人閉戶動經月，懶就東家借蹇驢。
身後有名豈如酒，體中不佳聊讀書。
秦王開圖見匕首，漢相狥市載厨車。
人間憂怖古如此，莫怪荒畦常荷鋤。
閉戶二首·其一
作者：陸游
朝代：宋

聲利能令智者愚，放翁閉戶養迂疏。
地爐枯葉夜煨芋，竹筧寒泉晨灌蔬。
狥俗不如翻著襪，愛山只合倒騎驢。
今朝更有欣然處，萬里知心一紙書。
閉戶二首·其二
作者：陸游
朝代：宋

冠蓋長安幾番新，放翁只似向來貧。
滿窗紅日價無敵，半榼新醅香動人。
宴坐心光無蔽障，橫眠踵息自清勻。
世間不用詢名字，身是無懷上古民。
閉户
作者：陸游
朝代：宋

屏居無一事，閉户常經旬。
勿云草舍陋，愛此油窗新。
三日不作詩，幽禽語撩人。
尺素雜行草，往檄江梅春。
閉户
作者：陸游
朝代：宋

簞瓢虚道不堪憂，閉户方從造物遊。
安樂本因無事得，功名常忌有心求。
洗除仇怨忘戀觸，收斂光芒靜斗牛。
兒報床頭春甕熟，人間萬事轉悠悠。
閉門
作者：陸游
朝代：宋

寂寂雲山千萬重，閉門不忍嘆塗窮。
高秋酒熟雪浮瓮，中夜劍歸雷吼空。
近報冦戎迯漠北，豈無貔虎定關中。
君王猶記孤忠在，安得英豪共此功。
閉門
作者：陸游
朝代：宋

閉門何所樂，聊息此生勞。
霜薄殘蕪綠，風酣萬木號。
研朱點周易，飲酒讀離騷。
斷盡功名念，非關快剪刀。
閉門
作者：陸游
朝代：宋

閉門高卧鏡湖傍，元自無閑可得忙。
泛罷杯觴餘菊苦，玩殘指爪带橙香。
燈昏共度空階雨，蛩冷偏依丈室床。
不待衰年宦情盡，未來如雁到衡陽。
閉門二首·其一
作者：陸游
朝代：宋

殘髮凋零不滿巾，閉門聊得養天真。
恐傷藥草停除地，爲惜松槎禁伐薪。
獨木架成新略彴，一峰買得小嶙峋。
蕭然便覺渾無事，談笑時時過近鄰。
閉門二首·其二
作者：陸游
朝代：宋

衰疾厭厭不易醫，閉門惟與睡相宜。
狂曾忤物慵迎客，瘦不勝衣悔作詩。
數簡隱書忘世味，半甌春茗過花時。
寂寥終歲君無誚，正是幽居一段奇。
閉閤
作者：陸游
朝代：宋

閉閤孤城賸放慵，桐江清絕勝吴松。
雲收忽見北山雪，月落正聞西寺鐘。
世味老来無奈薄，土思病後不勝濃。
蓴羮豈止方羊酪，輕許平生笑士龍。
開元寺小閣十四韵
作者：陸游
朝代：宋

淵源兩名衲，築閣捫星辰。
近山卧蜿蜒，遠山高嶙峋。
朝看雨空濛，暮揖雲輪囷。
賦詩有宿諾，下語終未親。
萬法不孤起，請君作其因。
高挂四靣窗，凈掃一榻塵。
室中絕人聲，門前謝車輪。
容我睡半日，兩忘主與賔。
緩燒海南沉，細碾建谿春。
是間儻有句，可與屈宋鄰。
詩如奮蟄龍，夭矯不受馴。
使可造次得，何異池中鱗。
世有擾龍手，愧我非其人。
詩不已就乎，著眼勿逡巡。
開元暮歸
作者：陸游
朝代：宋

白髮書生不自珍，天涯又作宦遊身。
谿橋烟淡偏宜晚，野寺花遲未覺春。
日暖登山思謝屐，病餘漉酒負陶巾。
茹芝却粒平生事，回首巖扉一愴神。
開孫滿月
作者：陸游
朝代：宋

夜夢奇童拜且言，今乃幸得生高門。
夢後一日得開孫，虎兒墮地百獸奔。
未論頭角與眉宇，但聽啼聲誰敢侮。
就令長大未必奇，亦作人間孔文舉。
開局
作者：陸游
朝代：宋

八十年光敢自期，鏡中久已髮成絲。
誰令歸蹋京塵路，又見新開史局時。
舊吏僅存多不識，殘編重對只成悲。
免朝愈覺君恩厚，閑看中庭木影移。
開書篋見韓无咎書有感
作者：陸游
朝代：宋

老覺人間萬事非，幽棲幸已脱塵鞿。
殘年得飽不啻足，舊友半空誰與歸。
開眼不妨成一夢，翦翎何至羨群飛。
龍圖老子今安在，把卷燈前泪滿衣。
開東園路北至山脚因治路傍隙地雜植花草六首·其一
作者：陸游
朝代：宋

清溝東畔翦蓁菅，雖設柴門盡日關。
遠引寒泉成碧沼，稍通密竹露青山。
幽花泣露開仍落，好鳥穿林去復還。
更上橫岡吾所愛，小兒試覓屋三間。
開東園路北至山脚因治路傍隙地雜植花草六首·其三
作者：陸游
朝代：宋

憶自南昌返故鄉，移家來就鏡湖凉。
鶴雛養得沖霄漢，松樹看成任棟梁。
手版永拋貧亦樂，肩輿時上老何妨。
平郊東望江城近，隱隱清笳送夕陽。
開東園路北至山脚因治路傍隙地雜植花草六首·其二
作者：陸游
朝代：宋

魏野林逋久已僊，放翁寄傲鏡湖邊。
松根偃蹇支琴石，巖竇潺湲洗藥泉。
半祿掃空雖在我，殘年健甚豈非天。
遥遥桑苧家風在，重補茶經又一編。
開東園路北至山脚因治路傍隙地雜植花草六首·其五
作者：陸游
朝代：宋

病眼逢人每懶開，正須此地洗氛埃。
數枝梅向林梢出，一脈泉從嶺背來。
藤杖有時緣石磴，風爐隨處置茶杯。
殘軀自笑如春草，又喜天邊斗柄回。
開東園路北至山脚因治路傍隙地雜植花草六首·其六
作者：陸游
朝代：宋

避俗從來恨不深，家園栽種偶成陰。
西連幾曲菖蒲澗，東接無窮薝蔔林。
烏桕谷寒迎野步，金沙泉冷洗塵襟。
清音可寫吾詩拙，它日君來試抱琴。
開東園路北至山脚因治路傍隙地雜植花草六首·其四
作者：陸游
朝代：宋

父子追隨一笑傾，東園東畔路初成。
夾栽芳草如繩直，前出籬門似砥平。
春近野梅香欲動，雨餘溝水細無聲。
今朝有憙誰能識，不用人扶亦自行。
開歲
作者：陸游
朝代：宋

綠襦新畫衛門扉，賀刺相欺可累欷。
賣困不靈仍喜睡，送窮無術又來歸。
相尋蠶市人何在，爛醉蟆津事亦非。
惟有禹祠春漸好，從今剩判典春衣。
開歲半月湖村梅開無餘偶得五詩以烟溼落梅村爲韵·其一
作者：陸游
朝代：宋

斷岸通別浦，孤舟入春烟。
與梅本無期，忽到醉眼邊。
折花插紗帽，花重覺帽偏。
居人空巷看，疑是湖中仙。
開歲半月湖村梅開無餘偶得五詩以烟溼落梅村爲韵·其三
作者：陸游
朝代：宋

梅花如高人，妙在一丘壑。
林逋語雖工，竟未脫纏縛。
乃知尤物側，天下無傑作。
老我懷不紓，樽前幾開落。
開歲半月湖村梅開無餘偶得五詩以烟溼落梅村爲韵·其二
作者：陸游
朝代：宋

我來梅花村，倚杖久佇立。
惜哉風雨餘，零落綠苔溼。
往年賦詩人，去袂不可執。
明朝梅亦空，感舊百憂集。
開歲半月湖村梅開無餘偶得五詩以烟溼落梅村爲韵·其五
作者：陸游
朝代：宋

昨日春已來，盎盎滿江村。
落梅亦多情，點點浮清樽。
語離聊一醉，不恨村酒渾。
人生共如此，已矣兩忘言。
開歲半月湖村梅開無餘偶得五詩以烟溼落梅村爲韵·其四
作者：陸游
朝代：宋

斗柄忽東指，開盡湖邊梅。
偉觀天下無，四顧雪千堆。
時至當斂退，勿受曉角催。
安知桃李輩，於子無嫌猜。
開歲屢作雨不成正月二十六日夜乃得雨明日行家圃有賦
作者：陸游
朝代：宋

東風催雨破天慳，行圃歸來剩解顔。
百草吹香蝴蝶閙，一溪漲綠鷺鷥閑。
老來每嘆論心少，貧甚方知覓醉艱。
猶頼籃輿無恙在，呼兒結束入南山。
開歲愈貧戲詠
作者：陸游
朝代：宋

謝事貧過筮仕初，歸裝僅有一柴車。
笥衣盡典仍耽酒，囷米無炊尚買書。
澗底飽觀苗鬰鬰，夢中聊喜蝶蘧蘧。
商山幾許功名事，老子如今却笑渠。
開歲連日大雪
作者：陸游
朝代：宋

開歲大雪如飛鷗，轉盼已見平簷溝。
村深出門風裂面，况復取醉湖邊樓。
從來春雪不耐久，卧聽點滴無時休。
去年久旱綿千里，犁不入土蝗蟲稠。
今年冬春足膏澤，天意似欲滋農疇。
豈惟養豬大作社，更賣寶劍添耕牛。
開歲頗思江湖遊適
作者：陸游
朝代：宋

健筆當年賦遠遊，即今局促但堪羞。
雖爲月下孤舟客，未醉天涯七澤秋。
丹熟竟當金換骨，客來從笑雪蒙頭。
龍泉本約同歸隠，肯爲春耕欲換牛。
開爐
作者：陸游
朝代：宋

餘疾三分在，閑愁一點無。
書能伴孫讀，身欲却人扶。
霽日鴉鳴樂，清霜草蔓枯。
南山送僧炭，隨事且開爐。
閏二月二十日遊西湖
作者：陸游
朝代：宋

西湖二月遊人稠，鮮車快馬巷無留。
梨園樂工教坊優，絲竹悲激雜清謳。
追逐下上暮始休，外雖狂酲樂則不。
豈知吾曹淡相求，酒肴取具非預謀。
青梅苦筍助獻酬，意象簡樸足鎮浮。
尚慚一官自拘囚，未免疋馬從兩騶。
南山老翁亦出遊，百錢自挂竹杖頭。
閏月三夜舍西觀新月
作者：陸游
朝代：宋

平生絕愛初三月，況是平池浸玉鈎。
老去人間朋舊少，一樽誰與話清愁。
閏月辛酉壬戌連日風雨癸亥早晴
作者：陸游
朝代：宋

殘雨在簷猶點滴，斷雲銜日正蒼凉。
清愁偏向暮年覺，少睡不禁秋夜長。
簾影漸生禽語樂，杵聲初動藥塵香。
諸兒作吏俱安否，那得乘風至汝傍。
閑中
作者：陸游
朝代：宋

閑中高趣傲羲皇，身卧維摩示病床。
活眼硯凹宜墨色，長毫甌小聚茶香。
門無客至惟風月，案有書存但老莊。
問我東歸今幾日，坐看庭樹六番黄。
閑中作
作者：陸游
朝代：宋

呼童按摩罷，倚壁久伸餘。
棋局可忘老，鳥聲能起予。
掃簷憐罥蝶，投餌出潜魚。
向晚明窗下，還來讀舊書。
閑中信筆二首其一追和陳去非韵其一追和王履道韵·其一
作者：陸游
朝代：宋

我看浮名如脫髮，誓墓收身老巖穴。
座延窮鬼心不疑，鑪錘橫財渠自別。
樂哉今爲八十翁，神交園綺商山中。
烹葵剝棗及時序，爛醉黍酒歌邠風。
閑中信筆二首其一追和陳去非韵其一追和王履道韵·其二
作者：陸游
朝代：宋

小江之上千峰立，潮回艇子爭來集。
飄風忽起白浪高，急雨橫吹綠蓑溼。
歲豐斗酒纔百錢，茆店無人驚醉眠。
醒來徑入亂雲去，異日出看東封年。
閑中偶詠二首·其一
作者：陸游
朝代：宋

斷編殘稿本徒勞，橫得虛名亦已叨。
不識狐書那是博，尚分鶴料敢言高。
巢山且欲營丹竈，跨海何當看雪濤。
與世不諧終自許，笑人苦勸學餔糟。
閑中偶詠二首·其二
作者：陸游
朝代：宋

舉世紛紛名利間，天公偏賦此身閑。
塵衣濯罷滄浪水，茅舍歸來會計山。
鄰舍擎盤分麥飯，野人曳杖叩柴關。
酒逋詩債何時了，未死何妨且旋還。
閑中偶題二首·其一
作者：陸游
朝代：宋

楚澤巴山歲歲忙，今年睡足向禪房。
只知閑味如茶永，不放羈愁似草長。
架上漢書那復看，床頭周易亦相忘。
客來拈起清談麈，且破西窗半篆香。
閑中偶題二首·其二
作者：陸游
朝代：宋

久矣雲衢斂羽翰，退飛更覺一枝安。
七千里外新閑客，十五年前舊史官。
花底清歌春載酒，江邉明月夜投竿。
癡頑直爲多更事，莫怪胸懷扺死寛。
閑中富貴二首·其一
作者：陸游
朝代：宋

要信人生各有緣，閑中富貴亦關天。
綠窗靜對千梢竹，翠竇新疏一脈泉。
愛百衲琴常鎖匣，買雙鈎帖不論錢。
箇中得意君知否，不換金貂與玉蟬。
閑中富貴二首·其二
作者：陸游
朝代：宋

天爲疏慵剩與閑，一庵青嶂白雲間。
衲僧過別歸廬阜，羽客來尋說華山。
冬筍生林龍𧥄𧥄，寒泉落磵佩珊珊。
俗人自是無因到，雖設柴門不上關。
閑中戯書三首·其一
作者：陸游
朝代：宋

糲飯從来不願餘，還山喜遂此心初。
挽河盡洗彈冠念，閉戸閑讐插架書。
一榼不妨從客飲，數椽也復是吾廬。
少游細看猶多事，安用人間下澤車。
閑中戯書三首·其三
作者：陸游
朝代：宋

釣竿風月寄滄洲，醉髮髿髿荻葉秋。
仕進世誰知我懶，功名命不與人謀。
衰遲更覺歲時速，疏賤空先天下憂。
病骨未銷讒未已，聊須周易著床頭。
閑中戯書三首·其二
作者：陸游
朝代：宋

少年拜舞綴庭紳，曾見中天日月新。
金印終歸妄校尉，白頭仍是斥仙人。
修營香火三生願，收拾風波九死身。
豈但漁樵與爭席，海邊漚鳥亦相親。
閑中戲賦村落景物二首·其一
作者：陸游
朝代：宋

遊宦才能薄，還山日月長。
買牛捐寶劍，取酒解金章。
泉脈疏供啜，松肪煉按方。
北窗貪兀傲，南陌喜彷徉。
僧過傳蓍法，醫來寄藥囊。
泛舟經姥廟，策蹇上傖塘。
懶似嵇中散，癡如顧長康。
人間須掃迹，隨處是羊腸。
閑中戲賦村落景物二首·其二
作者：陸游
朝代：宋

覆篠初成屋，編荆旋作門。
孤雲生釣瀨，微雨過棋軒。
柳種來傍縣，花栽乞近村。
石欹聊可坐，地褊不成園。
酒榼刳楓癭，香爐斷竹根。
海鷗呼可下，隴鳥教能言。
摶飯迎雙鶴，聯縚繫小猿。
山家雖寂寞，隨事有盤餐。
閑中書事二首·其一
作者：陸游
朝代：宋

病過新年逐日添，清愁殘醉兩厭厭。
惜花萎去常遮日，待燕歸來始下簾。
堂上清風生玉麈，澗中寒溜注銅蟾。
一生留滯君休嘆，意望天公本自廉。
閑中書事二首·其二
作者：陸游
朝代：宋

一畝山園半畝池，流年忽逮挂冠期。
賣花醉叟剝紅桂，種藥高僧寄玉芝。
午枕爲兒哦舊句，晚窗留客算殘棋。
登庸策免多新報，老子癡頑總不知。
閑中書適二首·其一
作者：陸游
朝代：宋

棋廢機心息，書捐美睡多。
客來時淡話，酒後亦高歌。
甚欲江湖去，無如老病何。
平羌半輪月，依舊照漁蓑。
閑中書適二首·其二
作者：陸游
朝代：宋

乞得殘骸久，天涯一禿翁。
瓢分春甕綠，甑絕太倉紅。
短褐便冬暖，長歌樂歲豐。
老腰那可折，步步賴枯筇。
閑中樂事二首·其一
作者：陸游
朝代：宋

轉老轉迂疏，胸中一物無。
放言誇酒聖，著論笑錢愚。
掃地收松粉，全巢買鶴雛。
登臨未應倦，天給短笻扶。
閑中樂事二首·其二
作者：陸游
朝代：宋

得喪略相當，幽居氣味長。
五窮雖偃蹇，二豎已奔忙。
出甑桃花輭，傾瓢竹葉香。
語君真富貴，不是傲羲皇。
閑中自嘲
作者：陸游
朝代：宋

鏡湖西畔有漁扉，竊比玄英似庶幾。
風月定交殊耐久，烟波得意可忘歸。
曾行萬里求微祿，亦伴諸公踐駭機。
試問即今成底事，晨餐依舊北山薇。
閑中自詠
作者：陸游
朝代：宋

鶴羨清癯鷗羨閑，衡門正在水雲間。
無求尚恨時賒酒，有癖應緣酷愛山。
細繞坡頭行犖确，別分泉脈聽淙潺。
三更不睡看江月，恐有高人夜叩關。
閑中自詠二首·其一
作者：陸游
朝代：宋

小艇上時皆綠水，短筇到處即青山。
二十四考中書令，不換先生半日閑。
閑中自詠二首·其二
作者：陸游
朝代：宋

聲名本自不關身，富貴元知與禍鄰。
但恨平生閑不足，再來真作卧雲人。
閑中頗有四方之志偶得長句
作者：陸游
朝代：宋

世論紛紛枉見仇，吾身自計本悠悠。
讀書漸懶惟思睡，壓酒初成不怕愁。
蜀棧冷雲侵瘦馬，楚江籠月繫孤舟。
興来會作飄然去，更續騷人賦遠遊。
閑中頗自適戲書示客
作者：陸游
朝代：宋

髮猶半黑臉常紅，老健應無似放翁。
烹野八珍邀父老，燒窮四和伴兒童。
剪紗新製簪花帽，乞竹寛編養鶴籠。
巢許夔龍竟誰是，請君下語勿匆匆。
閑吟
作者：陸游
朝代：宋

閑吟可是治愁藥，一展吳箋萬事忘。
不惜暮年酬倡絕，猶能作意答秋光。
閑味
作者：陸游
朝代：宋

身似枯禪謝世塵，豈容收斂强冠巾。
庾郎三韭不妨飽，晏子一裘何恨貧。
栖冷每憐雞唱早，雲開初見月痕新。
閑中有味君知否，熊掌駝峰未是珍。
閑咏五首·其一
作者：陸游
朝代：宋

蕭蕭華髮映烏巾，五十年前故史臣。
正使老來無老伴，未妨閑處作閑人。
按行池水知增耗，點檢庭花見故新。
更有庵中策勛事，投床鼻息聒比鄰。
閑咏五首·其三
作者：陸游
朝代：宋

謝事歸來一把茅，村深樵牧日論交。
未言客路塵衣化，最恨書窗鐵硯凹。
戀戀故袍誰復念，便便癡腹敢辭嘲。
卜居雖僻吾猶悟，失却岷山理鶴巢。
閑咏五首·其二
作者：陸游
朝代：宋

事業無聞負聖時，滄波自照角巾欹。
養成林下無窮懶，占盡人間徹底癡。
小麥繞村苗鬰鬰，柔桑滿陌椹纍纍。
醫翁筮叟真堪友，搜索殘尊與共持。
閑咏五首·其五
作者：陸游
朝代：宋

危途九折浩無津，晚幸收身作散人。
俸祿既空憂患少，酒殽雖薄笑歌頻。
多添布褐方知老，凈掃茆衡不覺貧。
南陌東阡元在望，柴車懶駕動經旬。
閑咏五首·其四
作者：陸游
朝代：宋

白頭羈客更堪論，身寄城南桑竹村。
一榻琴書春寂寂，四山霧雨晝昏昏。
常情共笑門庭冷，好事虛推輩行尊。
燒筍炊粳真過足，兒曹不用致魚餐。
閑居
作者：陸游
朝代：宋

土鐺茶七椀，瓦甑稷三升。
兀兀能言石，騰騰有髮僧。
淨巾裁白㲲，拄杖采紅藤。
尚喜冬來健，逢山得遍登。
閑居七首·其一
作者：陸游
朝代：宋

小隠輕華屋，深山自結茅。
亂苔侵石磴，疏竹映花梢。
泉瀨含清韵，風來慰淡交。
閉門燒柏子，好把道書抄。
閑居七首·其七
作者：陸游
朝代：宋

剪葉霜風勁，關門謝遠遊。
深村梅映雪，前浦水明樓。
蜜熟蜂衙放，羶殘蟻陣收。
地爐無獸炭，炙背補衣裘。
閑居七首·其三
作者：陸游
朝代：宋

厨給胡麻粒，山供鹿脯盤。
掃門遲客至，入郭借書看。
種竹添風韵，留松老歲寒。
一生無別事，鷄犬戀劉安。
閑居七首·其二
作者：陸游
朝代：宋

溪透桃源路，門連小華峰。
虹霓橫水檻，羽蓋偃巖松。
日月詩魂迥，烟霞道氣濃。
欲尋鍾呂去，世外說從容。
閑居七首·其五
作者：陸游
朝代：宋

野水明窗几，通渠繞屋流。
鷺衝烟織素，魚避月沉鈎。
草閙蚊虻市，林昏蝙蝠秋。
開懷覺清曠，萬象入冥搜。
閑居七首·其六
作者：陸游
朝代：宋

生計淡無味，終焉樂有餘。
灌畦親抱甕，種秫學拈鋤。
擇木翔歸鳥，臨淵聚戲魚。
地偏心更遠，靖節愛吾廬。
閑居七首·其四
作者：陸游
朝代：宋

自得窮通樂，而無寵辱驚。
韜光聊混俗，去知默陶情。
毛竹蒼龍瘦，雲衣白鶴輕。
時敲朝斗磬，林外玉聲清。
閑居初冬作
作者：陸游
朝代：宋

香碗蒲團又一新，天將閑處著閑身。
東窗換紙明初日，南圃移花及小春。
婦女晨炊動井臼，兒童夜誦聒比鄰。
早知閭巷無窮樂，悔不終身一幅巾。
閑居對食書愧二首·其一
作者：陸游
朝代：宋

遊宦無功坐免歸，誰令盤筯極甘肥。
錦鱗差尾魚登俎，繡羽駢頭雉觸機。
桑落滿壺春盎盎，雨前轉磑雪霏霏。
殘年何地酬君賜，自古羈臣厭蕨薇。
閑居對食書愧二首·其二
作者：陸游
朝代：宋

老病家居幸歲穰，味兼南北飫枯腸。
滿脾蜜熟餦餭美，下棧羊肥餺飥香。
撥剌河魴初出水，迷離穴兔正迎霜。
山僧一鉢無餘念，應笑先生爲口忙。
閑居書事
作者：陸游
朝代：宋

園林綠葉一番新，桃李吹成陌上塵。
玩易焚香消永日，聽琴煮茗送殘春。
隱居正欲求吾志，大患元因有此身。
堪笑癡人營冨貴，百年贏得冢前麟。
閑居無客所與度日筆硯紙墨而已戲作長句
作者：陸游
朝代：宋

水複山重客到稀，文房四士獨相依。
黄金那得與齊價，白首自應同告歸。
韞玉面凹觀墨聚，浣花理膩覺豪飛。
興闌却欲燒香睡，閑聽松聲晝掩扉。
閑居自述
作者：陸游
朝代：宋

自許山翁懶是真，紛紛外物豈關身。
花如解笑還多事，石不能言最可人。
凈掃明窗憑素几，閑穿密竹岸烏巾。
殘年自有青天管，便是無錐也未貧。
閑思
作者：陸游
朝代：宋

畢世爲農不復疑，還東六見歲陰移。
閉門旋了和詩債，賣藥不償沽酒資。
意倦投床效龜息，齒疏嚼飯類牛呞。
兀然過日君無怪，一念功名恐過悲。
閑思
作者：陸游
朝代：宋

睡美精神足，心空忿欲輕。
讀書無定課，飲酒不成酲。
日日東軒坐，時時北渚行。
最奇烏桕下，側帽聽秋鶯。
閑思二首·其一
作者：陸游
朝代：宋

溝水細無聲，窗扉晚更明。
簾開燕雙入，人靜鵲群行。
青李求初至，黄醅釀已成。
出門無奈懶，不是傲公卿。
閑思二首·其二
作者：陸游
朝代：宋

小雨時時作，幽花續續紅。
新蟬落庭樹，癡燕集屏風。
傍枕拋書卷，臨池下釣筒。
閑中有真樂，那得難途窮。
閑意
作者：陸游
朝代：宋

柴門雖設不曾開，爲怕人行損緑苔。
妍日漸催春意動，好風時捲市聲來。
學經妻問生疏字，嘗酒兒斟瀲灧杯。
安得小園寛半畆，黄梅緑李一時栽。
閑步至鞠場值小雪
作者：陸游
朝代：宋

倒盡床頭酒半罌，笑呼笻杖共閑行。
梅花照水爲誰瘦，雪片倚風如許輕。
孟德遇冬思射獵，廣文垂老謝才名。
歸来跨火西窗下，獨數城樓長短更。
閑甚戲作
作者：陸游
朝代：宋

酒盡枵樽腹，書拋委架塵。
漸能閑過日，始覺老催人。
玉麈王夷甫，金龜賀季真。
若論方外事，終愧葛天民。
閑行
作者：陸游
朝代：宋

出戶莽悠悠，東西本不謀。
阻溪因小涉，逢店得中休。
鳥沒千山暝，蟬吟一院秋。
詩成還自笑，信筆愧冥搜。
閑行至西山民家
作者：陸游
朝代：宋

秋林半丹葉，秋草多碧花。
隔山五六里，臨水兩三家。
罾魚與伐荻，各自有生涯。
平池散雁鶩，繞舍栽桑麻。
客至但舉手，土釜煎秋茶。
城中不如汝，切莫慕浮夸。
閑記老境二首·其一
作者：陸游
朝代：宋

謝事久懸車，爲農懶荷鉏。
破裘寒旋補，殘髮短猶梳。
槁木忘榮謝，閑雲任卷舒。
心知老當逸，先罷夜觀書。
閑記老境二首·其二
作者：陸游
朝代：宋

嫌鬧不入市，怕寒稀出門。
擁爐愁兀兀，投枕睡昏昏。
柳色新如染，梅花香滿村。
猶嗟未免俗，薄酒誑空樽。
閑詠
作者：陸游
朝代：宋

平生到處足間關，天遣殘年樂故山。
社日連村饜酒肉，豐年無盜伏茆菅。
秋來梁燕將雛去，雨過林鳩喚婦還。
我亦葛衣新浴罷，爲君滿意說清閑。
閑詠
作者：陸游
朝代：宋

本志常思退，前緣剩得閑。
聽猿來剡縣，采藥上稽山。
超絕風塵表，瑩然冰雪顔。
向來香火地，五綴羽衣班。
閑詠
作者：陸游
朝代：宋

莫笑結廬魚稻鄉，風流殊未減華堂。
茶分正焙新開箬，水挹中𤃩自候湯。
小几研朱晨點易，重簾掃地晝焚香。
個中富貴君知否，不必金貂侍紫皇。
閑詠二首·其一
作者：陸游
朝代：宋

身似地行僊，心非欲界天。
輿竿聲軋軋，巾角影翩翩。
買菊穿苔種，懷茶就井煎。
歸來書繞坐，隨處一欣然。
閑詠二首·其二
作者：陸游
朝代：宋

久入春農社，新腰老衲包。
紙裁微放矮，硯斲正須䫜。
髯簿能爲祟，方兄任絕交。
吾詩無傑句，聊復當談嘲。
閑詠園中草木六首·其一
作者：陸游
朝代：宋

翦刀葉畔戲魚回，帔子花頭舞蝶來。
領略年光屬閑客，一樽自勸不須推。
閑詠園中草木六首·其三
作者：陸游
朝代：宋

一樹山櫻鳥啄殘，懸鈎半舍亦甘酸。
兒童采得爭來餉，應念衰翁舌本乾。
閑詠園中草木六首·其二
作者：陸游
朝代：宋

麝香萱草移東郭，錦子葵花買上原。
兒喚乃翁閑一看，欣然曳杖出籬門。
閑詠園中草木六首·其五
作者：陸游
朝代：宋

日高未辦續晨炊，一碗村醅且療饑。
盤箸索然君勿笑，桑間紫椹正纍纍。
閑詠園中草木六首·其六
作者：陸游
朝代：宋

仲夏園中百草靈，風吹露坼各青青。
勸君辦取金鴉觜，不問昌陽與豨苓。
閑詠園中草木六首·其四
作者：陸游
朝代：宋

綠侵小徑蟆衣草，青絡疏籬鬼带藤。
未暇開編尋本草，且將名品問山僧。
閑趣
作者：陸游
朝代：宋

同儕零落曉星稀，久住人間豈自期。
衰病已成垂白叟，春寒又到牡丹時。
溪邊喚客閑持釣，燈下留僧共覆棋。
一日轉頭還過却，紛紛世事不須知。
閑趣
作者：陸游
朝代：宋

堅閉門來又過冬，一裘且復擁龍鍾。
不辭陋巷如漿冷，自愛新醅似粥醲。
迎婦橋邊燈煜煜，賽神林外鼓鼕鼕。
豈惟自得閑中趣，要遣兒孫世作農。
閑趣
作者：陸游
朝代：宋

濯罷銅駞陌上塵，此生長作水雲人。
更貧家業猶供酒，未死年光盡屬身。
閉户棋聲聞腷膊，卷簾山色對嶙峋。
貴公漫說林間事，東路何人岸角巾。
閑趣
作者：陸游
朝代：宋

絕迹市朝外，結廬雲水間。
心平詩淡泊，身退夢安閑。
有酒旋尋伴，無門那說關。
桐江故不遠，日暮趁潮還。
閑趣
作者：陸游
朝代：宋

老子即今雙白鬢，鏡湖自古幾青山。
半窗蘿月獨欹枕，滿院松風常掩關。
天地許寛誰礙汝，琴尊是處可開顔。
將行亦莫買春草，幸有一笻相伴閑。
閑趣三首·其一
作者：陸游
朝代：宋

被擁聽秋雨，兒扶上夜香。
甑炊霜後稻，糟漬社前薑。
馬病空思路，僧歸却住房。
風扉久嘔軋，錯認櫓聲長。
閑趣三首·其三
作者：陸游
朝代：宋

老至衰滋劇，秋高病尚侵。
坐看兒學字，卧聽客彈琴。
囷滿雀方鬭，栖寒雞欲瘖。
世情元自懶，不是事違心。
閑趣三首·其二
作者：陸游
朝代：宋

飯滿七綴鉢，香凝百衲窗。
雨聲酣曉枕，燈燼落秋釭。
疾豎元知遯，天魔亦已降。
超然對兒子，未愧鹿門龐。
閑身
作者：陸游
朝代：宋

炊烟漠漠閉柴荆，聊用閑身答太平。
重碧飛觴心未老，硬黄臨帖眼猶明。
吳蠶滿箔含桃熟，壟麥登車摶黍鳴。
補劓息黥今有地，問君何處用虛名。
閑遊
作者：陸游
朝代：宋

出雜羊牛牧，歸隨鳥雀栖。
聊持數匙飯，就乞半盂齏。
浩蕩凌原野，崎嶇歷澗溪。
閑遊豈不好，客意自凄凄。
閑遊
作者：陸游
朝代：宋

大冠長劍已焉哉，短褐禿巾歸去來。
五世業儒書有種，一生任運仕無媒。
麥經小雨家家下，菊著新霜處處開。
自笑閑遊心未歇，青鞋蹋碎白雲堆。
閑遊
作者：陸游
朝代：宋

已破梅花一兩枝，並溪穿塢每歸遲。
老軀健似中年日，鄉俗淳如太古時。
上疏清狂非復昔，據鞍矍鑠欲誇誰。
一端尚被鄰翁笑，無事長吟費撚髭。
閑遊
作者：陸游
朝代：宋

柴車去去度橫陂，正是春殘入夏時。
果熟多藏新密葉，鶑啼偏占最高枝。
迷途每就傭耕問，薄飯時從逆旅炊。
隨意題詩無傑思，還家猶足詫吾兒。
閑遊
作者：陸游
朝代：宋

白石床平偶小留，青芒屨穩復閑遊。
微丹點破一林綠，淡墨寫成千嶂秋。
竹院頻分齋鉢飯，苔磯時把釣魚鈎。
要知此老神通否，二十年來不識愁。
閑遊三首·其一
作者：陸游
朝代：宋

江邊小市舊經過，歲月真如東逝波。
茶竈酒壚多識面，少留賣藥買漁蓑。
閑遊三首·其三
作者：陸游
朝代：宋

祓除情累烟波上，放蕩胸懷詩酒中。
禹會橋邊潮落處，夕陽幾度繫孤篷。
閑遊三首·其二
作者：陸游
朝代：宋

溪橋偶與僧遊話，草市來尋逆旅炊。
自笑一生爲客慣，捉驢小豎訴朝饑。
閑遊二首·其一
作者：陸游
朝代：宋

一見溪山病眼開，青鞋處處蹋蒼苔。
平生長物掃除盡，猶带筆床茶竈來。
閑遊二首·其二
作者：陸游
朝代：宋

好事湖邊賣酒家，杖頭錢盡慣曾賒。
壚邊爛醉眠經日，開過紅薇一架花。
閑遊四首·其一
作者：陸游
朝代：宋

觸熱辭行在，扶衰返故丘。
亂蟬催落日，病葉報新秋。
秣蹇投山驛，尋詩倚寺樓。
不因行萬里，那信此生浮。
閑遊四首·其一
作者：陸游
朝代：宋

遊徧名山日月長，結廬歸占水雲鄉。
醉中即是逃名地，閑外應無度世方。
檜蜜滿脾餘小苦，朮苗浥露有奇香。
肺腸自與人間別，堪笑醅缸與飯囊。
閑遊四首·其三
作者：陸游
朝代：宋

我出亦何急，輟行還悵然。
輕裝幸已具，老健更誰先。
野飯聊支日，山蔬不直錢。
此生終樂死，何以報皇天。
閑遊四首·其三
作者：陸游
朝代：宋

過盡僧家到店家，山形四合路三叉。
清明漿美村村賣，穀雨茶香院院誇。
困卧幽窗身化蝶，醉題素壁字棲鴉。
夕陽不盡青鞋興，小立風前鬢脚斜。
閑遊四首·其二
作者：陸游
朝代：宋

剡縣有佳處，吾行無定期。
橫塘供晚釣，孤店具晨炊。
約客同看竹，留僧與對棋。
人生得自在，更老未爲遲。
閑遊四首·其二
作者：陸游
朝代：宋

高會揮金愧二疏，食貧只似布衣初。
終年老健緣儲藥，隨分窮忙爲著書。
弔古何時過梁宋，題詩且欲徧衡廬。
不須更擬乘風去，水有烟帆陸筍輿。
閑遊四首·其四
作者：陸游
朝代：宋

夙興蓐食戒山行，策蹇迢迢過故城。
露葉未乾明曉日，風蒲初勁借秋聲。
綠陰渡口孤鶯語，白水陂頭兩犢耕。
遥望炊烟疑可憩，試從行路問村名。
閑遊四首·其四
作者：陸游
朝代：宋

已破京塵夢，還尋剡曲遊。
戴星離古戍，衝雨憩山郵。
壁認曾題字，門橫昔渡舟。
經行固多感，隨處寄悠悠。
閑遊所至少留得長句五首·其一
作者：陸游
朝代：宋

畫橈艇子短馿鞦，野店山郵每小留。
瓜蔓水生初抹岸，梅黄雨細欲遮樓。
遼東邂逅從歸鶴，海上逢迎得狎鷗。
豈是人間偏好異，暮年難復作沉浮。
閑遊所至少留得長句五首·其三
作者：陸游
朝代：宋

太平人物自諧嬉，及我青鞋布襪時。
丁壯趁晴收早粟，比鄰結伴絡新絲。
圓鼙坎坎迎神社，大字翩翩賣酒旗。
晤語豈無黄叔度，欲尋幽徑過牛醫。
閑遊所至少留得長句五首·其二
作者：陸游
朝代：宋

垣屋參差桑竹繁，意行漫漫不知村。
眼明可數遠山疊，足健直窮流水源。
鷺引釣船經荻浦，牛隨牧笛入柴門。
試尋高處休行李，清絕應須入夢魂。
閑遊所至少留得長句五首·其五
作者：陸游
朝代：宋

高僧宴坐雪蒙頭，閑牧從來水牯牛。
深院陰陰四簷雨，高堂寂寂一簾秋。
光明本自無餘欠，夢幻何曾有去留。
我亦翛然五湖客，不妨相與試茶甌。
閑遊所至少留得長句五首·其四
作者：陸游
朝代：宋

已過樵塢到漁村，逢著人家即叩門。
僧釜藜羹加糝美，市壚黍酒带醅渾。
頹齡更愧才能薄，故里方知輩行尊。
身迫九原兒亦老，一經猶欲教諸孫。
閑適
作者：陸游
朝代：宋

朝讀易一卦，時鈔史數行。
花開聊把酒，睡起獨焚香。
寂寂市聲遠，悠悠村日長。
吾衰尚何恨，兒女解耕桑。
閑適
作者：陸游
朝代：宋

閉門萬事不相關，飽受人間一味閑。
琴薦潤生諳雨至，衣篝香冷嘆春殘。
早曾寄傲風烟表，晚尚鍾情水石間。
小市酒旗能喚客，試尋鄰曲共開顔。
閑適二首·其一
作者：陸游
朝代：宋

飲酒不至狂，對客不至疲。
讀書以自娛，不强所不知。
一窗袖手坐，往往晝漏移。
初非能養生，簡事頗似之。
四時俱可喜，最好新秋時。
柴門傍野水，鄰叟閑相期。
閑適二首·其二
作者：陸游
朝代：宋

陸子居山陰，杜門輒經年。
有時思出遊，兩屨凌風烟。
長鑱斸靈苗，大瓢挹飛泉。
眼長不及寸，能著萬里天。
不飲顔常丹，不食腹果然。
金丹亦棄置，我是地行仙。
閔雨
作者：陸游
朝代：宋

歲秋固多雨，每恨不及時。
黄塵蔽赤日，苗槁已不遲。
踏車聲如雷，力盡真何爲。
天豈不念民，雲族風散之。
窮民守稼泣，便恐化棘茨。
妻子不望活，所懼尊老饑。
我願上天仁，顧哀民語悲。
鞭龍起風霆，尚繼豐年詩。
閔雨
作者：陸游
朝代：宋

潭底乖龍喚不譍，驕陽似欲敗西成。
虚堂永夜耿無睡，起聽四郊車水聲。
閔雨
作者：陸游
朝代：宋

臘雪不濡土，春風吹早塵。
東吳貴粳稻，布種當及晨。
千里方囂囂，坐視膏澤屯。
民孽實自作，所頼天公仁。
何時見秋穫，如山築高囷。
閔雨二首·其一
作者：陸游
朝代：宋

黄沙白霧晝常昏，嗣歲豐凶詎易論。
寂寂不聞秧鼓動，啞啞實厭水車翻。
粟囷久盡無遺粒，泪席嘗沾有舊痕。
聞道憂民又傳詔，蒼生何以報君恩。
閔雨二首·其二
作者：陸游
朝代：宋

赤日黄塵江上村，徴租惟有吏過門。
微風敢喜北窗卧，大旱恐非東海寃。
千載傅巖疑可致，一篇洪範向誰論。
青蔬半畝垂生死，且喚鄰翁共灌園。
閬中作二首·其一
作者：陸游
朝代：宋

殘年作客遍天涯，下馬長亭便似家。
三疊凄涼渭城曲，數枝閑澹閬中花。
襞牋授管相逢晚，理鬢熏衣一笑譁。
俱是邯鄲枕中夢，墜鞭不用憶京華。
閬中作二首·其二
作者：陸游
朝代：宋

挽住征衣爲濯塵，閬州齋釀絕芳醇。
鶯花舊識非生客，山水曾遊是故人。
遨樂無時冠巴蜀，語音漸正带咸秦。
平生賸有尋梅債，作意城南看小春。
關山月
作者：陸游
朝代：宋

和戎詔下十五年，將軍不戰空臨邉。
朱門沉沉按歌舞，廐馬肥死弓斷弦。
戍楼刁斗催落月，三十從軍今白髮。
笛裏誰知壯士心，沙頭空照征人骨。
中原干戈古亦聞，豈有逆冦傳子孫。
遺民忍死望恢復，幾處今宵垂泪痕。
阻風
作者：陸游
朝代：宋

沙市三日風，萬鼓鳴船頭。
欲去不得發，卧對青燈幽。
聽兒誦離騷，可以散我愁。
微言入孤夢，怳與屈宋遊。
睡起銅瓶響，欣然喚茶甌。
吾道無淹速，風伯非所尤。
阿姥
作者：陸游
朝代：宋

城南倒社下湖忙，阿姥龍鍾七十强。
猶有塵埃嫁時鏡，東塗西抹不成妝。
阿通自閩中歸甫九歲頗有老成之風作此詩示之
作者：陸游
朝代：宋

通子還家已九齡，從師衿佩兩青青。
長成勉作功名計，勿學衰翁老一經。
陌上
作者：陸游
朝代：宋

陌上長歌任笑狂，此生得喪略相當。
天將耄齒償貧悴，身坐虛名掇謗傷。
溪水漸生朱舫活，野梅半落綠苔香。
新晴快上蘭亭路，莫待春殘始一觴。
降魔
作者：陸游
朝代：宋

老閱人間久，曾降百萬魔。
悲憂誠害性，喜悅亦傷和。
省事常須勉，忘懷得最多。
當年未知此，無奈月明何。
除夕
作者：陸游
朝代：宋

六聖涵濡作幸民，明朝七十八年身。
門前西走都城道，卧看無窮來往人。
除夕
作者：陸游
朝代：宋

熾炭爐中百藥香，屠蘇煎酒代椒觴。
明朝頼是無來客，雪後泥深一尺强。
除夜
作者：陸游
朝代：宋

守歲全家夜不眠，杯盤狼藉向燈前。
相看更覺光陰速，笑語逡巡即隔年。
除夜
作者：陸游
朝代：宋

野水楓林屋數椽，寒爐無火坐無氈。
殘燈耿耿愁孤影，小雪霏霏送舊年。
椒酒辟瘟傾瀲灧，藍袍俘鬼舞跰躚。
從今供養惟春薺，莫羨愚公日萬錢。
除夜雪二首·其一
作者：陸游
朝代：宋

只怪重衾不禦寒，起看急雪玉花乾。
遲明欲謁虚皇殿，廐馬蒙氊立夜闌。
除夜雪二首·其二
作者：陸游
朝代：宋

北風吹雪四更初，嘉瑞天教及歲除。
半盞屠蘇猶未舉，燈前小草寫桃符。
陳伯予見過喜予强健戲作
作者：陸游
朝代：宋

寒無氈坐甑生塵，此老年來乃爾貧。
兩頰如丹君會否，胸中原自有陽春。
陳少監餉澄清堂酒
作者：陸游
朝代：宋

酣暢年来豈易逢，韲湯蜜汁亦時中。
玉醅忽逐春風至，一吸懸知百榼空。
陳讓堰市中遇吳氏老自言七十六歲與語久之及歸送予過市猶戀戀不忍去
作者：陸游
朝代：宋

就店煮茶古堰邊，偶逢父老便忘年。
磋予空忝十年長，聞道慙無一日先。
壯子當門能碌碌，諸孫承業亦翩翩。
熟思遊宦終何得，悔不從公曝背眠。
陳阜卿先生爲兩浙轉運司考試官時秦丞相孫以右文殿修撰來就試直欲首送阜卿得予文卷擢置第一秦氏大怒予明年既顯黜先生亦幾蹈危機偶秦公薨遂已予晚歲料理故書得先生手帖追感平昔作長句以識其事不知衰涕之集也
作者：陸游
朝代：宋

冀北當年浩莫分，斯人一顧每空群。
國家科第與風漢，天下英雄惟使君。
後進何人知大老，橫流無地寄斯文。
自憐衰鈍辜真賞，猶竊虛名海內聞。
陵霄花
作者：陸游
朝代：宋

庭中青松四無鄰，陵霄百尺依松身。
高花風墮赤玉盞，老蔓烟溼蒼龍鱗。
古來豪傑人少知，昂霄聳壑寧自期。
抱才委地固多矣，今我撫事心傷悲。
陶山遇雪覺林遷庵主見招不果往
作者：陸游
朝代：宋

山中大雪二尺彊，道邊虎跡如椀大。
衰翁畏虎復畏寒，招喚不来公勿怪。
梨花開時好風日，走馬尋公作寒食。
不須沽酒飲陶濳，箭筍蕨芽如蜜甜。
陶淵明云三徑就荒松菊猶存蓋以菊配松也余讀而感之因賦此詩
作者：陸游
朝代：宋

菊花如端人，獨立凌冰霜。
名紀先秦書，功標列仙方。
紛紛零落中，見此數枝黄。
高情守幽貞，大節凜介剛。
乃知淵明意，不爲汎酒觴。
折嗅三嘆息，歲晚彌芬芳。
隠趣
作者：陸游
朝代：宋

歸老家山一幅巾，俗間那可與知聞。
舉杯每屬江頭月，贈客時緘谷口雲。
行采菖蒲緣蘚磴，卧浮舴艋入鷗群。
力營隠趣君無怪，作得閑人要十分。
隨意
作者：陸游
朝代：宋

隨意上漁舟，幽尋不預謀。
清溪欣始泛，野寺憶前遊。
豐歲雞豚賤，霜天柿栗稠。
餘生知有幾，且置萬端憂。
隴頭水
作者：陸游
朝代：宋

隴頭十月天雨霜，壯士夜枕綠沈槍。
卧聞隴水思故鄉，三更起坐泪數行。
我語壯士勉自彊，男兒墮地志四方。
裹尸馬革固其常，豈若婦女不下堂。
生逢和親最可傷，歲輦金絮輸胡羌。
夜視太白收光芒，報國欲死無戰場。
雀啄粟
作者：陸游
朝代：宋

坡頭車敗雀啄粟，桑下餉來烏攫肉。
乘時投隙自謂才，苟得未必爲汝福。
忍饑蓬蒿固亦難，要是少遠彈射辱。
老農輟耒爲汝悲，豈信江湖有鴻鵠。
雁翅夾口小酌
作者：陸游
朝代：宋

墟烟淡將散，江雨細欲無。
回風吹衣襟，晴光滿菰蒲。
隱几樂此時，清和如夏初。
犬吠船丁歸，小市得美蔬。
歡言酌清醥，侑以案上書。
雖云泊江渚，何異歸林廬。
雙松
作者：陸游
朝代：宋

東岡夭矯兩蒼龍，千尺蟠空黛色濃。
六十餘年松若此，誰知我更老於松。
雙柏
作者：陸游
朝代：宋

雙柏屹相向，剛嚴如巨人。
龍吟風雨夕，山立雪霜晨。
閲世易成古，刳心不復春。
扶顛要力量，歲晚莫全身。
雙橋道中寒甚
作者：陸游
朝代：宋

裂面霜風快似鎌，重重裘袴晚仍添。
梅當官道香撩客，山逼籃輿翠入簾。
男子坐爲衣食役，年光常向道途淹。
古來共說還家樂，豈獨全軀畏楚鉗。
雙流旅舍三首·其一
作者：陸游
朝代：宋

孤市人稀冷欲冰，昏昏一盞店家燈。
開門拂榻便酣寢，我是江南行脚僧。
雙流旅舍三首·其三
作者：陸游
朝代：宋

每因髀肉嘆身閑，聊欲勤勞鞍馬間。
黑矟黄旗端未免，會衝風雪出榆關。
雙流旅舍三首·其二
作者：陸游
朝代：宋

西風黄葉滿江村，瘦馬來穿渡口雲。
動地傳呼逢醉尉，誰何禁殺故將軍。
雙清堂夜賦
作者：陸游
朝代：宋

陸子病少間，獨臥谿上堂。
人靜魚自躍，風定荷更香。
素月行中天，流螢失孤光。
歸鳥飛有聲，度此十里塘。
嗟我獨何事，遲暮客異鄉。
太息搔短髮，起視夜未央。
雙清堂醉臥
作者：陸游
朝代：宋

客裏逢秋醉似泥，空堂獨臥意凄迷。
亂號庭樹西風急，斜挂城樓北斗低。
末路敢貪請鶴料，微官久厭駕雞棲。
平生玉局經行地，擬乞冰衘隱剡溪。
雙溪道中
作者：陸游
朝代：宋

曉出筰橋門，天低日未暾。
緑陂寒淡淡，白霧遠昏昏。
古路亂車轍，行人驚雁群。
征塗不須厭，蓬轉本無根。
雙蝶
作者：陸游
朝代：宋

庭草何離離，清晨露猶溼。
草頭兩黄蝶，爲我小佇立。
秋光亦已晚，行見霜霰集。
方春不盡狂，汝悔尚何及。
吾生更堪笑，去日如電急。
功名竟何在，惆悵劍鋒澀。
雜感五首·其一
作者：陸游
朝代：宋

孔欲居九夷，老亦適流沙。
忠信之所覃，豈間夷與華。
况我州閭間，相視等一家。
老稚各自力，勉蹈思無邪。
雜感五首·其一
作者：陸游
朝代：宋

自古文章與命仇，功名身外更悠悠。
一從識得元無事，窮死逢人不說愁。
雜感五首·其三
作者：陸游
朝代：宋

少年意氣與春爭，朱彈金鞭處處行。
誰信即今空谷裏，旋租黄犢學躬耕。
雜感五首·其三
作者：陸游
朝代：宋

肉食養老人，古雖有是說。
修身以待終，何至陷饕餮。
晨烹山蔬美，午漱石泉潔。
豈役七尺軀，事此膚寸舌。
雜感五首·其二
作者：陸游
朝代：宋

十月可釀酒，六月可作醬。
兒曹念乃翁，左右日供養。
比鄰有老疾，亦復致一餉。
老老以及人，此義古所尚。
雜感五首·其二
作者：陸游
朝代：宋

小軒幽檻雨絲絲，種竹移花及此時。
客去解衣投卧榻，半醒半醉又成詩。
雜感五首·其五
作者：陸游
朝代：宋

側帽垂鞭小陌東，名花迎笑一枝紅。
啼鶯驚斷尋春夢，惆悵新霜點鬢蓬。
雜感五首·其五
作者：陸游
朝代：宋

養生孰爲本，元氣不可虧。
秋毫失固守，金丹亦奚爲。
所以古達人，一意堅自持。
魔鬼雖百萬，敢犯堂堂師。
雜感五首·其四
作者：陸游
朝代：宋

一氣不遽變，雨霽皆有符。
死非一旦至，小疾爲前驅。
人能謹察之，豈有倉卒虞。
哀哉不知此，雖悔良難圖。
雜感五首·其四
作者：陸游
朝代：宋

自洗銅壺試玉醅，小軒風月爲徘徊。
此心未與年俱老，猶解逢花眼暫開。
雜感五首以不愛入州府爲韵·其一
作者：陸游
朝代：宋

莘渭二老人，耕釣俱白首。
功烈在人間，如天有北斗。
方其未遇時，自處固不苟。
夫豈邀虛名，欲眩千載後。
降及秦漢王，望古猶培塿。
猶能守所聞，外物不得誘。
君看魯二生，亦豈聖人偶。
凜然諸儒間，人可我獨不。
雜感五首以不愛入州府爲韵·其三
作者：陸游
朝代：宋

鷽鳩搶榆枋，枯魚過河泣。
鵬鯤九萬里，此豈汝所及。
丈夫志古人，絕世而獨立。
遠遊馬蹄穿，高卧劍鋒澀。
其初所抱負，固自高嶪岌。
安能與兒曹，俯首就維縶。
君看折腰趨，孰若舉手揖。
芝老尚可餐，修門戒輕入。
雜感五首以不愛入州府爲韵·其二
作者：陸游
朝代：宋

山棲天與癖，酒復甚所愛。
雖云慚黄綺，亦慕嵇阮輩。
失脚落人間，二事略皆廢。
晚歸卧雲壑，謂此在券內。
如何疾屢作，大與初意背。
好山雖在眼，動步輒有礙。
酒戒復堅持，如堤憂蟻潰。
何以遣餘年，閉戶淡煮菜。
雜感五首以不愛入州府爲韵·其五
作者：陸游
朝代：宋

我年甫三十，出身事明主。
狂愚斥不用，晚辟征西府。
蹭蹬過錦城，邂逅客嚴武。
十年醉郫筒，陽狂頗自許。
青城訪隱翁，西市買幽圃。
如何復不遂，歸聽鏡湖雨。
結廬三間茅，泛宅一枝櫓。
天真儻可全，吾其老烟浦。
雜感五首以不愛入州府爲韵·其四
作者：陸游
朝代：宋

洚水初平時，草木充九州。
禽獸孳育繁，與人爲敵讎。
于時聖人作，日夜爲民憂。
思有以勝之，食肉而服裘。
然後人奠居，禾黍歲有秋。
豈知千載後，戕殺無時休。
一食刀机赤，百味供膳羞。
豪侈方相誇，哀哉非始謀。
雜感六首·其一
作者：陸游
朝代：宋

病卧踐衰境，躬耕歸故園。
怒蛙號廢沼，妖鵩嘯荒村。
里巷魚餐薄，坊場黍酒渾。
相逢欲話舊，意極轉忘言。
雜感六首·其一
作者：陸游
朝代：宋

買馬當可乘，筑舍當可居。
快馬多覆敗，傑屋鬼所狙。
徒行與露坐，安穩無後虞。
所以古達人，秋風憶蓴鱸。
雜感六首·其一
作者：陸游
朝代：宋

鶴乘軒車已堪嘆，狐戴髑髏何可親。
勸君一笑掃除盡，來作人間百歲人。
雜感六首·其三
作者：陸游
朝代：宋

擁裘南窗下，堅坐試定力。
爐香亦不散，伴我到曛黑。
絕交近爲我，遊世易顛踣。
默默何所爲，且復自休息。
雜感六首·其三
作者：陸游
朝代：宋

艱危寧度瘦驢嶺，奔走莫隨肥馬塵。
困阨終身元自好，可憐癡子恨無津。
雜感六首·其三
作者：陸游
朝代：宋

雨霽花無幾，愁多酒不支。
凄凉數聲笛，零亂一枰棋。
蹈海言猶在，移山志未衰。
何人知壯士，擊筑有餘悲。
雜感六首·其二
作者：陸游
朝代：宋

士生誦二典，怳若生唐虞。
陞降奉玉帛，可否聞吁俞。
闕里得其傳，功與造化俱。
孰知千載後，乃尊重譯書。
雜感六首·其二
作者：陸游
朝代：宋

讒口安能作禍基，吾曹興廢豈無時。
向來何事令公怒，問著渠儂自不知。
雜感六首·其二
作者：陸游
朝代：宋

道進身垂老，方靈病已侵。
知難逃死籍，猶得遂歸心。
星斗開孤劍，塵埃拂素琴。
妄庸常衮衮，誰與論幽深。
雜感六首·其五
作者：陸游
朝代：宋

吾聞之古方，有病當鮮食。
如其不能爾，金丹亦無益。
我老更事多，此語知造極。
子房從赤松，千載推達識。
雜感六首·其五
作者：陸游
朝代：宋

早仕讒銷骨，遲歸悔噬臍。
短衣猶掩脛，窮巷固多泥。
婢喜蠶三幼，奴貪雨一犁。
衡茅明我眼，刮膜謝金篦。
雜感六首·其五
作者：陸游
朝代：宋

老境睡多行立少，浮生會少別離多。
安得此身重壯健，一杯朋舊共高歌。
雜感六首·其六
作者：陸游
朝代：宋

夢育小兒女，便有無窮愛。
謁醫問疾恙，對客誇警邁。
晨雞忽喚覺，此愛復安在。
人生困糾纏，一笑脫囚械。
雜感六首·其六
作者：陸游
朝代：宋

春晚晴還雨，村深醉復醒。
溪添半篙綠，山可一窗青。
藥品隨長鑱，花名記小屏。
閑身幸無事，吟嘯送餘齡。
雜感六首·其六
作者：陸游
朝代：宋

苦熱惟憂不復凉，轉頭忽已見清霜。
道人若悟無寒暑，墮指流金總道場。
雜感六首·其四
作者：陸游
朝代：宋

一尊易致蒲萄酒，萬里難逢鸛鵲樓。
何日群胡遺種盡，關河形勝得重遊。
雜感六首·其四
作者：陸游
朝代：宋

上峽聞竹枝，入秦聞烏烏。
奏曲未及終，涕泪凄已濡。
還山風月夕，菱唱起鏡湖。
雖無遠遊感，白首亦窮途。
雜感六首·其四
作者：陸游
朝代：宋

草徑纔容步，茅廬僅庇床。
原貧道尊顯，回夭死芬芳。
弦誦喧清曉，鉏耰滿夕陽。
此風能不墜，韋布亦何傷。
雜感十首·其一
作者：陸游
朝代：宋

志士山棲恨不深，人知已是負初心。
不須先說嚴光輩，直自巢由錯到今。
雜感十首·其一〇
作者：陸游
朝代：宋

忍窮待死十年間，老子誰知老更頑。
溪友留魚供晚酌，鄰僧送米續朝餐。
雜感十首·其七
作者：陸游
朝代：宋

山人那信宦塗艱，强著朝衣趁曉班。
豪氣不除狂態作，始知只合死空山。
雜感十首·其三
作者：陸游
朝代：宋

世事紛紛無已時，勸君杯到不須辭。
但能爛醉三千日，楚漢興亡總不知。
雜感十首·其九
作者：陸游
朝代：宋

故舊書來訪死生，時聞剝啄叩柴荆。
自嗟不及東家老，至死無人識姓名。
雜感十首·其二
作者：陸游
朝代：宋

勸君莫識一丁字，此事從來誤幾人。
輸與茅簷負暄叟，時時睡覺一頻伸。
雜感十首·其五
作者：陸游
朝代：宋

世間魚鳥各飛沉，茅屋青山無古今。
畢竟替他愁不得，幾人虛費一生心。
雜感十首·其八
作者：陸游
朝代：宋

老子傾囊得萬錢，石帆山下買烏犍。
牧童避雨歸來晚，一笛春風草滿川。
雜感十首·其六
作者：陸游
朝代：宋

一杯濁酒即醺然，自笑閑愁七十年。
今日出門天地別，此身如在結繩前。
雜感十首·其四
作者：陸游
朝代：宋

百年鼎鼎成何事，寒暑相催即白頭。
縱得金丹真不死，摩挲銅狄更添愁。
雜感十首以野曠沙岸浄天高秋月明爲韵·其一
作者：陸游
朝代：宋

呂釣渭水濱，說築傅巖野。
雖曰古盛時，得士蓋亦寡。
天將啟治亂，人才有用舍。
向非萬牛力，孰與成大厦。
雜感十首以野曠沙岸浄天高秋月明爲韵·其一〇
作者：陸游
朝代：宋

入東多名山，天台連四明。
路窮寺門出，林闕溪橋橫。
豈無一月閑，結束與子行。
會揀最幽處，煨芋聽雪聲。
雜感十首以野曠沙岸浄天高秋月明爲韵·其七
作者：陸游
朝代：宋

鏡湖一何清，稽山一何高。
浙江百里遠，夜枕聞驚濤。
子胥死吳下，千載無人豪。
遺魂招不來，我欲續楚騷。
雜感十首以野曠沙岸浄天高秋月明爲韵·其三
作者：陸游
朝代：宋

我昔下三峽，百丈堆兩車。
初發公安城，已過長風沙。
早知世路惡，恨不常浮家。
至今清夜夢，雙櫓聞謳啞。
雜感十首以野曠沙岸浄天高秋月明爲韵·其九
作者：陸游
朝代：宋

我昔遊劍南，爛醉平羌月。
一杯玻瓈春，萬里望吳越。
豈知有天幸，故山得歸骨。
扁舟小江上，夜半看月沒。
雜感十首以野曠沙岸浄天高秋月明爲韵·其二
作者：陸游
朝代：宋

洙泗日已遠，儒術日已喪。
學者稱孔墨，爲國雜伯王。
書生幸有聞，力薄不能倡。
默默世俗間，汝職無乃曠。
雜感十首以野曠沙岸浄天高秋月明爲韵·其五
作者：陸游
朝代：宋

磨鏡要使明，拭几要使浄。
奈何視吾心，不若几與鏡。
垢汙倘未除，秋毫即爲病。
吾曹亦聖徒，可不學顔孟。
雜感十首以野曠沙岸浄天高秋月明爲韵·其八
作者：陸游
朝代：宋

歸耕無襏襫，出戰無兜鍪。
已失西疇春，空懷北平秋。
提携一束書，蹭蹬至白頭。
鬴中有轑飯，一飽吾何求。
雜感十首以野曠沙岸浄天高秋月明爲韵·其六
作者：陸游
朝代：宋

天人本一理，禍福常昭然。
人衆何足恃，妄謂能勝天。
適燕當北轅，調瑟當解弦。
五行未可忽，洪範禹所傳。
雜感十首以野曠沙岸浄天高秋月明爲韵·其四
作者：陸游
朝代：宋

斗杓運四序，寒暑忽已換。
人生知幾何，去日難把玩。
憑高望烟海，青山忽中斷。
秋風肺病蘇，爲子巾一岸。
雜感四首·其一
作者：陸游
朝代：宋

壯遊回首海茫茫，默數方驚歲月長。
舊事莫論齊柏寢，殘軀方似魯靈光。
雜感四首·其一
作者：陸游
朝代：宋

買薪貸粟不曾知，一事無營盡日嬉。
耋老却如童稚日，早眠晏起食無時。
雜感四首·其三
作者：陸游
朝代：宋

射的山前花柳新，典衣買酒過殘春。
但甘身作噲等伍，莫信人間髯絕倫。
雜感四首·其三
作者：陸游
朝代：宋

平生所聞宋華子，病忘乃與知道鄰。
老夫歷盡世間事，始覺此公真可人。
雜感四首·其二
作者：陸游
朝代：宋

古言忍字似而非，獨有癡頑二字奇。
此是龜堂安樂法，大書銘座更何疑。
雜感四首·其二
作者：陸游
朝代：宋

天際晴雲舒復卷，庭中風絮去還來。
人生自在常如此，何事能妨笑口開。
雜感四首·其四
作者：陸游
朝代：宋

禍福雖云不可猜，人生要豈願爲才。
髑髏正使非王樂，犧象何疑是木災。
雜感四首·其四
作者：陸游
朝代：宋

羲皇一畫開百聖，學者即今誰造微。
文詞害道第一事，子能去之其庶幾。
雜書四首·其一
作者：陸游
朝代：宋

世味漸闌如嚼蠟，惟詩直恐死方休。
四時風月元無盡，萬里江山更擬遊。
雜書四首·其三
作者：陸游
朝代：宋

枳籬莎徑入荆扉，中有村翁百結衣。
誰識新年歡喜事，一雞一犬伴東歸。
雜書四首·其二
作者：陸游
朝代：宋

一身頂踵無非病，兩飯齏鹽亦闕供。
正可清言學夷甫，不須豪氣似元龍。
雜書四首·其四
作者：陸游
朝代：宋

身似匡廬老病僧，閉門一衲坐騰騰。
雨聲驚斷長安夢，惆悵西窗夜半燈。
雜書幽居事五首·其一
作者：陸游
朝代：宋

抱甕窮園叟，還山老布衣。
死邊常得活，鬧處偶容歸。
釣恐魚吞餌，棋憂客墮機。
此心君會否，洗盡百年非。
雜書幽居事五首·其三
作者：陸游
朝代：宋

庭曠多延月，齋空半貯雲。
松聲行路共，泉脈近鄰分。
采藥九蒸曝，朝真三沐熏。
林間有叢杞，繞屋夜狺狺。
雜書幽居事五首·其二
作者：陸游
朝代：宋

淡薄齊榮辱，恢疏略怨恩。
爐常養丹母，手自斲桐孫。
炎火下照海，黄河高泝源。
道翁來不速，一笑倒吾樽。
雜書幽居事五首·其五
作者：陸游
朝代：宋

卜筑南湖上，梅花幾度春。
身緣作詩瘦，家爲買山貧。
野步維漁艇，江樓岸醉巾。
誰知會稽叟，不愧葛天民。
雜書幽居事五首·其四
作者：陸游
朝代：宋

貧困雖終老，胸中尚浩然。
直令頭搶地，未害鼻撩天。
種菜慳三畝，苫茅僅數椽。
布衾常不暖，夜夜亦安眠。
雜興三首·其一
作者：陸游
朝代：宋

鰻井初生一縷雲，鮑郎山下雨昏昏。
櫓聲嘔軋秋空曉，水際人家尚閉門。
雜興三首·其三
作者：陸游
朝代：宋

古寺高樓暮倚闌，野雲不散白漫漫。
好山遮盡君無恨，且作滄溟萬里看。
雜興三首·其二
作者：陸游
朝代：宋

孤夢初回揭短篷，橋邊曉日已曈曨。
太平氣象君知否，盡在豐年笑語中。
雜興二首·其一
作者：陸游
朝代：宋

造物乘除理固然，許將窮悴博頑堅。
驥衰伏櫪心千里，龜冷搘床壽百年。
好事時供沽酒費，擁途爭笑插花顛。
漁村宿願雖償盡，猶恨僧房欠晝眠。
雜興二首·其一
作者：陸游
朝代：宋

陋巷無心長草萊，柴門偶自不曾開。
餘齡漸迫諸孫長，徂歲將窮積雪來。
旦欲燎衣無宿燼，暮思頳頰但空罍。
孰知自有忘憂處，繞坐新書正作堆。
雜興二首·其二
作者：陸游
朝代：宋

散髮林間萬事輕，夢魂安穩氣和平。
只知秋菊有佳色，那問荒雞非惡聲。
達士招呼同嘯傲，福人分付與功名。
一篇說盡逍遥理，始信蒙莊是達生。
雜興二首·其二
作者：陸游
朝代：宋

此身漂蕩等流槎，又向江村送歲華。
急雨遇寒凝作雪，明燈無灺結成花。
座懸鏡古森毛髮，甌聚茶香爽齒牙。
况是貧家多樂事，阿開漸學手吒叉。
雜興五首·其一
作者：陸游
朝代：宋

謀生在衣食，不仕當作農。
識字讀農書，豈不賢雕蟲。
婦當娶農家，養蠶事炊舂。
晨耕候春扈，夜織驚秋蛩。
畦蔬勝肉羹，社酒如粥醲。
毋爲慕朝幘，諂笑求見容。
雜興五首·其三
作者：陸游
朝代：宋

家本徙壽春，遭亂建炎初。
南來避狂寇，乃復遇强胡。
于時髧兩髦，幾不保頭顱。
亂定不敢歸，三載東陽居。
人事固難料，今乃八十餘。
努力未死間，讀我先人書。
雜興五首·其二
作者：陸游
朝代：宋

家世本臞儒，自奉至儉薄。
肉食固難期，間亦闕鹽酪。
賓朋飯芋豆，時節羹藜藿。
偶然設雞豚，變色相與作。
家居常守此，自計豈不樂。
蔬園畏蹴蹋，切勿思大嚼。
雜興五首·其五
作者：陸游
朝代：宋

三吳氣候異，開歲固多雨。
今年已暮春，霽日僅可數。
寒氣薄腠理，沉痛結心膂。
遣奴買藥物，日夜事炮煮。
端居情懷惡，欲出泥淖阻。
安得平生歡，駕言問良苦。
雜興五首·其四
作者：陸游
朝代：宋

讀詩讀七月，治書治無逸。
王業與農功，事異理則一。
此外復何爲，齊民有遺術。
一飽不啻足，切勿爲利訹。
大屋起道傍，百鬼闞其室。
曷不觀陸翁，食菜開九秩。
雜興六首·其一
作者：陸游
朝代：宋

散步持書卷，閑眠枕藥囊。
馴麞隨几杖，癡蝶入衣裳。
病起年光速，身閑日影長。
爲憐紅樹好，久立向西廂。
雜興六首·其一
作者：陸游
朝代：宋

秦漢區區了目前，周家風化遂無傳。
君看八百年基業，盡在東山七月篇。
雜興六首·其三
作者：陸游
朝代：宋

愛物停垂釣，劬身自荷鋤。
時從鄰父飲，日授稚孫書。
尚棄登山屐，寧須下澤車。
平生雙不借，投老伴歸歟。
雜興六首·其三
作者：陸游
朝代：宋

老無添處仍逢病，春欲殘時未減寒。
架上漢書渾忘盡，床頭周易却常看。
雜興六首·其二
作者：陸游
朝代：宋

客問維摩疾，人哀范叔寒。
詩囊負童背，藥笈挂驢鞍。
野果攢眉澀，村醪捩齒酸。
老雞殊可念，旦旦報平安。